Falsafah Politik Liberal

Menjadi seorang konservatif bukan penghalang untuk kita membaca dan memahami ideologi dan falsafah politik lain.

Liberalisme misalnya, adalah falsafah politik yang paling disalahfahami.

Di Malaysia, liberal dijadikan sebagai label malah carutan. Maksud liberal dah disamakan dengan “ketiadaan moral” atau “gaya hidup bebas”. Tak puasa. Liberal. Tak berdoa sebelum naik kenderaan. Liberal. Minum Starbucks pakai mafla spek hitam beg LV duduk dalam cuaca khatulistiwa. Liberal.

Yang mengaku diri liberal pun tak faham apa itu liberal. Mereka ingat pakai seluar atas paras lutut tayang bulu kaki, hisap vape dekat Jalan Telawi, baca Malaysiadulu dah kira “liberal”. Itu “Bangsar Liberal” yang bajet liberal.

Ada yang anggap liberal sebagai kata lawan kepada konservatif. Kalau konservatif tak suka perubahan, maka liberal mahu perubahan. Betul?

Salah. Liberal ada prinsip dia. Liberal pun boleh jadi konservatif kalau nilai dia terancam. Liberal pun boleh menentang perubahan kalau perubahan itu menggugat prinsip dia.

Prinsip atau nilai asas liberal ialah kebebasan individu. Kebebasan individu di sini bukan bermaksud kebebasan untuk buat maksiat seperti yang difahami ramai. Itu “libertine”, bukan liberal.

Perkataan liberal berasal dari istilah Latin iaitu “liber” yang bermaksud “free man”. Free man ialah individu berdikari yang berharta dan berhak untuk mengundi, berbeza dengan hamba yang tidak boleh memiliki harta dan tiada hak politik. Maka kebebasan (“free-dom” atau “liber-ty”) merujuk kepada hak yang dimiliki oleh free man ini.

Ada dua jenis definisi kebebasan: satu ialah “negative freedom”, satu lagi ialah “positive freedom”.

Negative freedom ialah kebebasan dari sesuatu (“freedom from”) manakala positive freedom merujuk kepada kebebasan untuk membuat sesuatu (“freedom to”). Apa bezanya?

Ambil contoh seorang pengemis. Pengemis itu bebas kalau ikut definisi negative freedom. Pengemis bebas selagi dia tak dikacau sesiapa. Biarlah dia mengemis. Kebebasan pengemis terancam kalau ada gengster atau tauke bagitau dia “lu jangan mengemis kat sini”. Itu dah melanggari hak mengemis dia (dengan andaian bahawa dia rela hati mengemis).

Tapi pengemis tak bebas kalau ikut definisi positive freedom, biar pun dia mengemis secara rela hati (“free choice”). Kerana dia tak bebas untuk mendapatkan pendidikan, perubatan dan pekerjaan yang dikehendaki. Dia bertindak semata-mata untuk memenuhi keperluan asas. Maka dia bukan free man di bawah definisi positive freedom.

Nampak macam remeh dan tiada beza sangat, tapi definisi kebebasan yang berbeza ini membawa kepada dua aliran liberalisme yang berbeza iaitu liberal klasik (“classical liberalism”) dan liberal moden (“modern liberalism” atau “new liberalism”).

Liberal klasik mendefinisi kebebasan sebagai negative freedom. Liberal Klasik menganggap manusia dah bebas sebelum ada kerajaan. Ancaman kepada kebebasan manusia ini ialah kebebasan orang lain (seperti tindakan merompak, menyamun, membunuh), maka manusia menubuhkan kerajaan untuk melindungi negative freedom, memastikan manusia terus bebas dari orang lain.

Bagi liberal klasik, kerajaan yang ideal ialah sebuah kerajaan yang kecil dan fungsinya terhad kepada menyediakan keselamatan asas. Liberal klasik tak suka kerajaan yang kuat kerana ia akan mengancam negative freedom. Liberal klasik percaya manusia dah diberi keupayaan untuk berfikir dan bertindak secara rasional, jadi kerajaan tak perlu menyibuk dalam hal-hal yang tak berkaitan dengan keselamatan seperti ekonomi.

Justeru, ahli ekonomi liberal klasik seperti Adam Smith menyaran agar kerajaan tidak bercampur tangan dalam ekonomi kerana keputusan ekonomi yang dibuat oleh individu lebih rasional dan lebih memberi manfaat.

Atas pengaruh liberalisme klasik, kerajaan di Barat pada abad ke-19 mula mengurangkan kuasa kerajaan, menggalakkan pasaran bebas, dan melonggarkan syarat mengundi. Tapi ini membawa kepada kesan negatif, antaranya jurang kekayaan yang semakin luas dalam masyarakat.

Liberal moden muncul sebagai pengkritik liberal klasik. Pemikiran liberal moden ini dipelopori oleh Thomas Hill Green dan Leonard T. Hobhouse di UK. Mereka mendefinisi kebebasan sebagai positive freedom. Mereka melihat jurang kekayaan masyarakat sebagai penghalang kepada kebebasan individu yang hakiki. Apa yang bebasnya kalau orang miskin nak pergi klinik tak mampu nak pergi sekolah tak mampu nak makan pun tak mampu? Umpama hidup dalam penjara dunia.

Maka liberal moden mendesak kerajaan untuk menyediakan program kebajikan seperti perumahan, pendidikan dan perubatan percuma bagi mewujudkan positive freedom. Di US, liberalisme moden membawa kepada dasar seperti “New Deal” dan “Great Society” yang bertujuan menghapuskan kemiskinan dan mewujudkan “equal opportunity” melalui “affirmative action”. Antara pemikir US yang mempertahankan affirmative action ialah John Rawls. Beliau boleh dikategorikan sebagai liberal moden.

Dalam aspek ekonomi, liberal moden mahu lebih banyak campur tangan kerajaan berbanding liberal klasik. Liberal moden cenderung kepada ekonomi Keynesian yang memberi lebih banyak kuasa kepada kerajaan dalam soal ekonomi.

Selepas Perang Dunia Kedua (WW2), muncul pula aliran liberal ketiga iaitu “neoliberal”. Neoliberal berasal dari dua think tank bernama Walter Lippmann Colloquium (WLC) dan Mont Pelerin Society (MPS). Mereka mengkritik liberal moden, melihat kuasa kerajaan yang semakin berkembang akan melahirkan kerajaan autoritarian seperti Nazi. Sebab masa tu WW2 baru habis, jadi ramai yang masih fobia dengan Nazi.

Pemikir WLC dan MPS mendakwa mereka menghidupkan kembali liberalisme klasik, tapi pemikiran mereka ada beza dengan liberalisme klasik, jadi mereka dinamakan sebagai neoliberal.

Di kalangan neoliberal ada banyak mazhab, antaranya seperti “ordoliberal” dan “libertarian”. Mereka mendukung ekonomi pasaran bebas penuh (“laissez faire”), jauh lebih ekstrim daripada liberal klasik. Misalnya, ahli ekonomi liberal klasik seperti Adam Smith masih melihat pengutipan cukai itu fungsi kerajaan yang sah. Tapi sampai dekat neoliberal, mereka menghukum cukai sebagai haram. “Tax is theft”, kata seorang pemikir libertarian bernama Murray Rothbard.

Di US dan Canada, kedua-dua istilah “liberal” dan “conservative” merujuk kepada liberal. Liberal merujuk kepada liberal moden manakala conservative merujuk kepadaa liberal klasik. Ini kerana liberalisme klasik telah pun jadi falsafah politik rasmi US semasa US ditubuhkan. Hak “Life, Liberty and the Pursuit of Happiness” yang termaktub dalam Pengisytiharan Kemederkaan US tahun 1776 adalah dipetik dari John Locke punya “Life, Liberty and Property”. Maka, conservative bermaksud mereka yang mempertahankan liberalisme klasik. Liberal moden bernaung di bawah parti Democrat manakala liberal klasik dan neoliberal bersarang di parti Republican.

Disebabkan parti sosialis tak popular di US dan Canada, maka liberal moden dikategorikan sebagai kiri (“left”) dalam kancah politik. Berbeza dengan Eropah di mana parti kiri sentiasa merujuk kepada parti sosialis. Di Eropah, liberal moden selalunya dikategorikan sebagai tengah (“centre”) manakala neoliberal dikategorikan sebagai kanan (“right”).

Orang yang liberal dalam soal politik-ekonomi tak semestinya liberal dalam soal agama dan moral. Tak semestinya dia sokong perkahwinan sama jenis atau murtad. Seorang boleh jadi “political liberal” tapi “social conservative”, atau “economic liberal” tapi “political conservative”, atau “economic liberal” tapi “social conservative”. Jadi, jangan bila dengar orang kata “aku liberal” terus terkejut beruk macam terserempak Syiah dan Yahudi.

Tak kira liberal klasik, liberal moden atau neoliberal, masalah terbesar dalam teori liberalisme ialah bagaimana untuk mengharmonikan kebebasan semua orang. Contohnya kalau kita nak hormati kebebasan orang untuk main mercun, siapa nak hormati kebebasan orang untuk tidak melihat orang bebas main mercun? Dan siapa pulak nak hormati kebebasan orang untuk tidak melihat orang membantah orang lain main mercun?

Ini namanya “Liberal Paradox” yang masih belum diselesaikan oleh pemikir liberalisme.

Ada liberal di Malaysia tak? Ada, tapi sangat sedikit. Jarang jumpa orang yang baca dan perjuangkan idea-idea Locke dan Rawls. Yang lebih ramai ialah golongan acah-acah liberal yang merosakkan nama liberal.

Adakah anda seorang liberal?

#SiriFalsafahPolitik

(Bahan bacaan yang wajib ditelaah seorang liberal untuk membuktikannya bukan acah-acah liberal):
John Locke, Second Treatise on Government (1689)
John Stuart Mill, On Liberty (1859)
Leonard T. Hobhouse, Liberalism (1911)
Ludwig von Mises, Liberalism (1927)
Isaiah Berlin, Two Concepts of Liberty (1958)
John Rawls, Political Liberalism (1993)


Enjin Yang Mampu Alihkan Seluruh Sistem Suria

Enjin stelar merupakan struktur mega hipotetikal yang mampu menggerakkan sistem suria (solar system) kita ke mana-mana tempat yang kita sukai sekiranya kita berhasrat untuk berada di kejiranan kosmik yang berbeza.

Anda bayangkan, sistem suria kita bergerak dengan sendirinya melalui orbitnya mengelilingi pusat galaksi sepertimana Bumi beredar mengelilingi Matahari.

Kemudian, kita membina satu mesin yang mampu kita gerakkan seluruh sistem solar kita ke galaksi lain.

Dalam video yang diterbitkan di saluran Kurzgesagt, kita dapat kenali serba sedikit mesin seperti ini yang dipanggil sebagai “Caplan Thruster” yang menggunakan tenaga Matahari secara langsung untuk menggerakkan Matahari itu sendiri ke seluruh galaksi.

Tetapi apa keperluan ahli fizik untuk cuba membina enjin seperti ini?

Walaupun kita telah selesa tinggal di Bumi, kita perlu tahu alam semesta adalah entiti fizikal yang dinamik. Bumi berkemungkinan mempunyai risiko dilanggar asteroid ataupun terkena tempias letupan bintang supernova.

Enjin tersebut akan berada di lokasi yang berhampiran dengan Matahari. Medan electromagnet digunakan untuk mengumpulkan tenaga hidrogen dan helium daripada angin suria Matahari yang digunakan sebagai bahan bakar.

Dua jet berkuasa akan digunakan – satunya menggunakan helium yang akan menggerakkan Caplan Thruster ke hadapan.

Satu jet lagi menggunakan hidrogen yang bertanggungjawab untuk memastikan jarak antara enjin tersebut dengan Matahari dan juga untuk menggerakkan enjin tersebut ke hadapan.

Angin suria sahaja tidak cukup untuk menjadi bahan bakar. Maka kita perlukan struktur sfera Dyson yang digunakan untuk meningkatkan suhu cahaya Matahari yang sekaligus meningkatkan kuasa output.

Berita baiknya ialah, apabila lokasi Matahari beranjak, planet-planet dalam sistem Suria seperti Bumi, Marikh, Musytari, Utarid dan lain-lain turut beranjak sama dengan kadar graviti yang sama.

Maka, kita tidak perlu untuk gerakkan sekali planet-planet lain. Cukup sekadar menggerakkan Matahari. Enjin Caplan Thruster ini seolah-olah seperti pesawat angkasa yang menggerakkan seluruh sistem suria.

RUJUKAN:


Dua Pemimpin Arab Yang Paling Ditakuti Israel

Terbaca banyak komen yang mengeluh “mana pemimpin Arab” “mana perpaduan umat Islam” untuk membantu Palestin.

Sebenarnya dulu pernah ada 2 pemimpin Arab yang mampu membuat Israel kecut.

Gamal Abdel Nasser (presiden Mesir 1956-1970) dan Raja Faisal (raja Saudi 1964-1975).

Mereka berdua adalah pesaing (rivals). Nasser seorang sekular, nasionalis. Faisal seorang konservatif, ‘ummahist’.

Tapi persaingan yang sihat, berlumba-lumba untuk membantu penduduk asal Palestin bagi melawan Israel.

Selepas kekalahan negara-negara Arab dalam P.erang 1948-1949, Nasser muncul sebagai jaguh anti-Israel, malah berjaya mematahkan serangan Israel-UK-Perancis ke atas Gaza dan Sinai pada 1956.

Cuma Nasser agak overconfident dalam Perang 1.967, membolehkan Israel capai kemenangan.

Raja Faisal pula mengasaskan Pertubuhan Negara-Negara Islam (OIC) pada 1969 selepas penaklukan Israel ke atas Jerusalem Timur (termasuk Al-Aqsa).

Dan Raja Faisal meminta Tunku Abdul Rahman jadi setiausaha agung OIC yang pertama.

Kejayaan Raja Faisal yang terkenal ialah tindakan memimpin negara Arab mengenakan sekatan minyak ke atas US & negara-negara Eropah yang sokong Israel dalam Perang Yom Kippur 1973.

Kelam-kabut US jadi tanpa minyak, jadi US terpaksa menekan Israel untuk berhentikan serangan.

Raja Faisal meninggal pada tahun 1975. Something fishy.

Dan pada tahun 1979, berlaku Revolusi Iran. Maka Saudi pun ubah keutamaannya dari lawan Israel kepada lawan Iran.

Sejak itu, tidak lagi ada pemimpin Arab yang cukup karisma & kekuatan seperti Nasser & Faisal. Masing2 jenis suka bergaduh sesama sendiri. Hari ni UAE tikam Qatar, besok Saudi tikam UAE, Mesir tikam Saudi.

Harapkan Turki & Iran yang bukan Arab saja bersuara utk Palestin.

Cuma hikmah disebalik konflik kali ni, nampaknya tiga kuasa besar dunia Islam (Turki, Iran, Saudi) akan melakukan “rapprochement” (membaiki hubungan) bagi memberi tekanan kepada Israel.

Dan kalau dilakukan secara konsisten, maka Israel tidak lagi boleh bermaharajalela.


Orang Utan Pun Datang Bulan

Selain manusia, terdapat juga beberapa jenis haiwan yang dikatakan turut datang bulan. Haiwan-haiwan dari kumpulan primat, ialah antara kumpulan yang mempunyai banyak spesies yang tergolong dalam topik kali ini. Kedengaran agak pelik dan meragukan. Begitu juga saya pada awal mengetahui perihal ini. Namun, inilah realitinya.

Antara spesies primat yang terkait ialah Orang Utan, monyet, beruk dan manusia. Hasil penelitian mendapati, spesies monyet seperti rhesus macaques yang majoritinya menghuni dan hidup di sekitar Asia dan Afrika, merupakan antara sekumpulan spesies besar menghidapi kitaran haid.

Bagi Cimpanzi dan Gibbon, pendaharan haid mereka mudah dikenal pasti pada pandangan manusia. Walaubagaimanapun, berbeza pula situasinya bagi Gorila dan Orang Utan. Hal ini demikian pendarahan haid mereka hanyalah sedikit sehingga memerlukan pemeriksaan jarak dekat bagi mengesan dan memastikan pendarahan berlaku terhadap mereka.

Primat yang lain seperti Kera Hutan, berkemungkinan juga menghidapi haid. Namun begitu, sukar untuk mengesahkan perkara ini atas faktor kurangnya pembuktian perkara ini. Selain haiwan Primat, evolusi haid juga berlaku terhadap beberapa spesies kelawar dan Elephant Shrew (Rajah 1).

Menurut seorang pakar pembiakan kelawar, John J. Rasweiler IV, pesara profesor dari State University of New York, beliau menyatakan bahawa terdapat dua jenis kelawar yang dikatakan menghidapi kitaran haid. Kumpulan keluarga kelawar yang dimaksudkan itu ialah Molossidae (free-tailed bats) dan Phyllostomidae (leaf-nose bats).

Terdapat juga spesies kelawar yang senasib tempoh kitaran haidnya seperti manusia, 21-27 hari, menurut Rasweiler. Walaubagaimanapun, pendarahan kelawar ini sukar untuk dilihat dengan jelas jika mahu dibandingkan dengan manusia. Hal ini demikian kerana saiz tubuh badan kelawar yang kecil, mempengaruhi juga saiz salur darahnya yang kecil.

RUJUKAN:

Dasgupta, S. (2015, April 20). Earth – Why do women have periods when most animals don’t? Retrieved October 13, 2020, from http://www.bbc.com/earth/story/20150420-why-do-women-have-periods


‘It’s Okay, That’s Love’: Drama Yang Membuka Mata Masyarakat Mengenai Isu Penyakit Mental

Saya bukanlah salah seorang daripada peminat besar atau dalam erti kata lain, die hard fans drama korea. Apabila disebut mengenai drama korea, ramai yang akan berkerut dahinya membayangkan watak lelaki yang putih mulus dan cantik seperti seorang perempuan. Namun, tanggapan saya telah banyak berubah setelah saya menonton sebuah drama Korea yang bertajuk, ‘It’s Okay, That’s Love’.

Drama ini berkisarkan mengenai pelbagai watak yang masing-masing mengidap penyakit mental yang berbeza. Secara tidak langsung, drama ini telah berjaya mengubah persepsi serta membuka mata masyarakat ramai mengenai isu penyakit mental.

Watak utama drama ini adalah Hye soo  dan Jang Jae yeol. Hye soo merupakan seorang doktor psikiatri yang bertugas di hospital. Walaupun beliau sendiri adalah doktor, Hye Seo mempunyai trauma kepada hubungan intim oleh kerana beliau pernah menyaksikan hubungan curang ibunya sendiri sewaktu dia kecil. Sejak dari hari itu, semua jenis hubungan romantis atau intim akan menyebabkannya gelisah kerana ia mengingatkannya kepada pengkhianatan yang dilakukan oleh ibunya pada masa lalu.

Jang Jae Yeol pula merupakan seorang penulis buku yang kacak serta popular di Korea. Dari segi luarannya Jae Yeol kelihatan seperti lelaki sempurna yang mempunyai segalanya. Namun begitu, Jae Yeol sebenarnya mempunyai masa silam yang hitam. Sewaktu dia berusia remaja, Jae Yeol dan ibunya sering didera oleh ayah tiri Jae Yeol yang merupakan kaki mabuk. Kesan daripada trauma penderaan yang dilaluinya pada masa lalu menyebabkan Jae Yeol mengidap penyakit Obssesive Compulsive disorder, dimana beliau hanya boleh tidur nyenyak pada waktu malam di tandas. Jika Jae Yeol tidur di tempat lain selain dari tandas akan menyebabkannya mimpi ngeri.

Bagi peminat rancangan Runningman pula, pasti mengenali Lee Kwang Soo yang sering mengundang hilai tawa penonton dengan lagaknya yang lucu. Di dalam drama ini, Lee Kwang Soo memegang watak yang bernama Soo Kwang. Soo Kwang mengidap gangguan neuropsikiatri yang juga dikenali sebagai Tourette Syndrome. Jika berada di dalam keadaan yang tertekan, Soo Kwang akan kena serangan yang menyebabkannya hilang kawalan terhadap tubuh badannya. Jo Dong Min pula merupakan teman serumah Hye Soo dan Soo Kwang yang juga merupakan seorang doktor psikiatri. Dong Min pernah berkahwin namun perkahwinannya gagal. Walaupun sudah bercerai, Dong Min masih mempunyai hubungan yang baik serta rumit bersama bekas isterinya.

Di samping itu, drama ini juga menyentuh mengenai isu yang berbeza di dalam setiap episod. Contoh isu yang diketengahkan adalah mengenai penyakit kemurungan, transgender, schizophrenia dan banyak lagi.Terdapat terlalu banyak pengajaran yang boleh diperolehi melalui drama ini. Antaranya ialah, setiap orang mempunyai kisah duka dan luka di dalam jiwa mereka sendiri. Tiada watak yang jahat sepenuhnya. Contohnya, Jae Yeol mempunyai seorang abang yang bernama Jae Bum yang sering juga menderanya. Namun begitu, di penghujung cerita, drama itu menceritakan pula mengenai salah faham yang berlaku di antara mereka yang menyebabkan Jae Bum bersikap mendera kepada adiknya sendiri.

Watak ibu Hye Soo juga pada awalnya diketengahkan sebagai watak yang menjengkelkan yang sanggup mengkhianati suaminya sendiri dengan berlaku curang. Akan tetapi, setelah masa berlalu, penonton dipersembahkan pula dengan sisi lain kisah itu dan diceritakan pula mengapa ibu Hye Soo sanggup berlaku curang. Antara sebab utamanya adalah kerana, keadaan ayah kandung Hye Soo yang sakit serta lumpuh yang menyebabkan ibunya tertekan ingin mencari sesuap makan buat keluarga mereka. Ibu Hye Soo kemudiannya mencari sumber lain untuk menghilangkan rasa sunyinya,  dengan berlaku curang dengan suaminya sendiri.

Drama ini telah berjaya meninggalkan kesan yang begitu mendalam di dalam jiwa saya berbanding rancangan lain yang saya telah tonton. Tiada unsur fairytales di dalam drama Its Okay, That’s Love dan tiada watak yang sempurna. Sebaliknya, penonton dapat melihat realiti kehidupan masyarakat yang sebenar. Hidup tidak selalunya indah, terdapat pelbagai rintangan dan cabaran yang harus kita lalui di dalam kehidupan.


Ubat Natural Paling Power Ialah Vaksin!

Orang kita selalu bising mengenai ubat moden yang kononnya penuh bahan kimia pelik pelik, berbahaya lalu menjual naratif harus menggunakan ubat semula jadi seperti herba kalau mahu selamat. Hakikatnya, ramai yang tidak mengetahui bahawa 80% daripada ubat-ubatan moden kita adalah bersumberkan ubat semula jadi, cuma diasingkan komponen kimia yang bagus, dipekatkan, dan dikomersialkan menjadi lagi murah. Yang paling menarik ialah, ubat yang paling ‘natural’ dan paling power ialah vaksin.

Orang kita fikir, makan herba semua tu semata-mata dah cukup, tapi sebenarnya reaksi badan terhadap herba sama je dengan reaksi badan pada ubat moden. Ia setakat merangsang sel dan sistem badan untuk bertindak itu dan ini. Ubat yang betul-betul power ialah ubat yang merangsang sel limfosit, komando sel darah putih dalam badan. Cuba teka ubat jenis mana yang power dalam benda ni? Vaksin.

Selalunya, bila kuman masuk badan, sel-sel darah putih akan mula serang kuman ni. Kalau kuat sangat, limfosit akan masuk campur. Kadangkala, terdapat kuman yang memiliki strain power, jadi ia agak susah nak membunuh mereka. Sebab itulah penyakit seperti HIV, H5N1 semua itu tidak mempunyai penawar kerana penyakit ini mmapu menembusi sistem pertahanan badan kita.

Berbalik pada sistem imun kita, sel limfosit kita mempunyai fungsi lain yang penting selain daripada membasmi kuman. Selepas limfosit membunuh kuman, mereka akan hasilkan sel memori (Memory B cell). Andai kata penyakit dan kuman yang sama serang balik, memory cell ini akan terus hasilkan limfosit yang boleh membunuh kuman tu, kereka depa ada simpan maklumat mengenai kelemahan kuman tersebut. Sebab tu lah, kalau anda dah pernah kena chicken pox, anda tak akan kena balik sebab dah bersepah memory cell chicken pox tu dalam badan.

Mekanisme vaksin ni sebenarnya 90-100% sama dengan mekanisme semula jadi sistem imun yang saya cerita tadi. Bezanya, vaksin tu kita cucuk kuman (misalnya, polio) yang lemah. Benda ni akan buat sel limfosit senang nak bunuh depa dan seterusnya hasilkan jutaan sel memori. Awal tahun 1900-an, penyakit ni sangat berbahaya. Kalau selamat pun, bekas pesakit tu kena pakai paru paru besi sampai mati (rujuk gambar). Sekarang, penyakit ni kita dah tak dengar sangat. Hampir pupus. Semua ni sebab vaksin.

Sebab tu aku cakap, kalau hangpa pernah dengar ada orang dok jaja cerita vaksin tu bahaya, makan ubat natural boleh rawat penyakit macam H5N1 bagai tu, hangpa ludah kahak je la dalam mulut depa. Kasi transfer ‘vaksin semula jadi’ pada depa. Ya, antara vaksin paling tertua pernah dicatatkan ialah kahak bekas pesakit (sekitar abad ke-18). Lagi awal daripada tu ialah kuping luka (abad ke-10).

Ya, marilah kita meludah ke dalam mulut antivax!


Sultan Mahmud Ghaznawi: Penguasa Terulung Kerajaan Ghaznawi Di India

Kerajaan Ghaznawi terbentuk di Ghazna pada tahun 976 M dan mempunyai peranan besar dalam sejarah Islam khususnya di benua kecil India. Kerajaan ini pada asalnya diasaskan oleh Alpatigin yang berketurunan Turki dan berkhidmat sebagai ketua tentera Kerajaan Samaniyyah. Dalam perbincangan ini, kita akan menelusuri sejarah salah seorang pemerintah yang sangat terkenal dalam dinasti Ghaznawi pada abad klasik.

Pada tahun 971M, Yamin ad-Dawlah Abdul-Qasim Mahmud bin Sabuktegin atau lebih dikenali sebagai Sultan Mahmud Ghaznawi dilahirkan di kota Ghazna, yang kini dipanggil Afghanistan. Pada tahun 997M, beliau diangkat menjadi penguasa kerajaan Ghaznawi menggantikan bapanya, Sabuktigin yang sebelum ini menerajui takhta dinasti itu pada tahun 977M.

Beliau merupakan pemerintah yang paling terkenal dalam kerajaan ini sehingga telah mencapai tahap yang paling gemilang pada masa pemerintahannya. Sebagai pemerintah terbesar Kerajaan Ghaznawi, Sultan Mahmud Ghaznawi merupakan tonggak sejarah benua kecil India dalam hubungannya dengan dunia Islam. Beliau mengisytiharkan dirinya sebagai pemerintah bebas dan buat pertama kalinya menggunakan gelaran “Sultan”.

Beliau adalah seorang penαkluk hebat yang berjaya menegakkan syiar Islam di India. Sejak usianya masih muda lagi, beliau sudah menguasai ilmu pemerintahan dan pentadbiran serta peperαngan. Ketika berumur 15 tahun, beliau telah menyertai peperαngan menentang Raja Jaipal iaitu musuh ketat ayahnya. Walaupun Sultan Mahmud Ghaznawi dikatakan tidak mempunyai kelebihan fizikal sebagai seorang raja, namun pengalaman serta kebijaksanaan yang dimilikinya telah membuatkan beliau berjaya menewaskan adiknya, Ismail bagi mendapatkan tempat untuk menggantikan ayahnya iaitu Sabuktigin.

Kebijaksanaan Sultan Mahmud Ghaznawi merebut kuasa daripada adiknya dengan menawan adiknya sendiri boleh dikatakan satu langkah yang bijak sebelum beliau sendiri meluaskan kuasa wilayah kerajaan Ghaznawi. Apa yang dapat dilihat pada dua tahun pertama selepas beliau memerintah adalah beliau telah berusaha untuk mengukuhkan kuasa di Ghazna. Beliau mahukan seluruh masyarakat Ghazna memberi kesetiaan kepadanya supaya memudahkan beliau untuk mendapat pengaruh serta meluaskan kuasa ke kawasan yang lain.

Semasa Kerajaan Ghaznawi berada di bawah pemerintahan beliau, berlaku beberapa siri peperαngan antara Kerajaan Ghaznawi dengan kerajaan-kerajaan di India. Beliau dikatakan mahu memperoleh kekayaan dari India sama ada daripada bayaran pampasan perαng, rampasan perαng termasuklah harta kerajaan dan kuil-kuil Hindu. Selain itu, beliau ingin menghapuskan kegiatan penyembahan berhala. Dengan itu, beliau menumpukan fokusnya kepada penganut agama Hindu dan Buddha.

Sebab utama beliau melakukan dasar perluasan kuasa ke atas India adalah kerana beliau begitu komited dan bersungguh-sungguh dalam mengembangkan syiar Islam di India seperti ayahnya. Oleh yang demikian, pelbagai usaha telah dilakukan oleh beliau untuk memperkembangkan Islam. Sebagai permulaan, Sultan Mahmud Ghaznawi telah menyerang Bandar-bandar sempadan di sekitar Genting Khaibar.

Pada tahun 1001M, beliau menαkluki Kabul, kemudian Multan, dan seterusnya Kashmir. Di setiap kawasan penαklukan, Sultan Mahmud Ghaznawi menghakis ajaran Brahmanisme dan digantikan dengan ajaran Islam. Antara pertempuran yang paling terkenal ialah serangannya terhadap Candi Somnath  yang terletak di Gujerat, iaitu tempat pemujaan dan kota suci bagi masyarakat beragama Hindu. Walaupun pada awal serangan beliau dan tenteranya menghadapi kesukaran menghadapi gabungan tentera raja-raja Hindu dari India, akan tetapi akhirnya kemenangan berpihak kepada Islam kerana pengaruh Hindu dapat dimusnahkan.

Sepanjang hidupnya, beliau dikatakan pernah memimpin 17 hingga 18 kali pertempuran ke atas wilayah-wilayah di India dan tidak pernah kalah dalam satu pun serangan yang dilakukan. Hal ini demikian kerana beliau telah menyusun strategi ketenteraannya dengan baik dan berkesan. Tentera-Tentera Sutan Mahmud Ghaznawi yang terdiri daripada orang-orang Turki dan Afghanistan sememangnya memberikan kelebihan terhadap strategi ketenteraan beliau kerana mereka merupakan bangsa yang biasa berperαng di samping mempunyai keberanian dan keganasan yang luar biasa serta kesabaran yang tinggi dalam mengahadapi peperαngan, dan ini diperkuatkan lagi dengan jiwa mereka yang sentiasa mahukan syahid dalam menegakkan agama Islam. Ini sekaligus memberikan impak besar terhadap strategi ketenteraan yang dibuat. Rentetan reputasi kecemerlangan Mahmud, beliau telah dianugerahkan gelaran Yamin Ud Daulah  (Tangan Kanan Negara) dan Amin ul Millah (Orang Kepercayaan Agama) oleh Khalifah Al-Qadir.

Walaupun Mahmud Ghaznawi sering kali dikenali sebagai seorang penαkluk yang terkemuka tetapi beliau merupakan seorang pemerintah yang sangat mengambil berat tentang hal ehwal keintelektualan dan keagamaan. Beliau sangat menekankan penyebaran dakwah dengan melaksanakan pembinaan pusat keagamaan. Masjid-masjid dan institusi dibina supaya penyebaran agama Islam lebih jelas dan mencapai matlamat melahirkan pelapis ummah yang cemerlang. Beliau telah menjadikan ibu kota Ghazna sebagai pusat Islam terkemuka pada zaman tersebut sehingga menjadi kunjungan oleh ramai bijak pandai Islam yang berlatar belakangkan pelbagai bidang seperti bidang sains, astronomi, sejarah dan falsafah.

Dalam bidang intelektual, Sutan Mahmud Ghaznawi memberikan sumbangan yang paling besar dengan mendirikan sebuah universiti di Kota Ghazna. Universiti tersebut turut mempunyai perpustakaan yang besar dan dikatakan mengandungi buku yang terdiri daripada pelbagai bidang dan bahasa. Selain perpustakaan, terdapat juga sebuah muzium yang dibangunkan oleh Mahmud Ghaznawi di dalam universiti tersebut. Malahan, beliau juga membayar gaji professor-profesor yang berkhidmat di universti tersebut dan para sarjana pula dibayar pencennya oleh beliau.

Bahkan, Sultan Mahmud Ghaznawi begitu menyanjungi dan menghormαti golongan agama dan ahli-ahli sufi. Anataranya Sheikh Abul Hasan Khirqani iaitu seorang ahli sufi yang sangat dihormαti oleh Sultan Mahmud Ghaznawi sehinggakan banyak menerima nasihat dan pengajaran daripada beliau.

Seiring dengan perkembangan bidang intelektual dan agama di Kota Ghazna, bidang kebudayaan dan kesenian juga mengalami perkara yang sama. Mahmud menjadikan Kota Ghazna sebagai sebuah kota yang hebat sehingga mendapat jolokan “Permaisuri Timur”. Beliau telah mewujudkan pusat kebudayaan serta kesenian di Ghazna oleh kerana beliau amat meminati bidang syair. Pada zaman pemerintahan beliau, lahir ramai pujangga-pujangga dan penulis yang tersohor seperti Al-Baihaki iaitu ahli cerita, Ansari, Farruki dan Asjudi yang merupakan pujangga serta ahli-ahli syair yang agung.

Secara keseluruhannya, dapat dilihat Sultan Mahmud Ghaznawi lebih mengutamakan penguasaan dan dakwah dalam pentadbirannya berbanding penαklukan kawasan semata-mata. Baginda memperkenalkan pentadbiran ketenteraan ekoran dari sikap baginda yang cekap dan bersemangat . Namun, baginda masih tetap memperkasakan pasukan tentera dengan semangat jihad serta ilmu pahlawan yang tinggi.  Sikap toleransi dan tolak ansur beliau sendiri digunakan dalam pemerintahan bagi memperkembangkan agama Islam. Rentetan itu, ramai orang India semasa zaman pemerintahan beliau ingin memeluk agama Islam kerana beliau tidak pernah memaksa mereka.

Pada tahun 1031M, Mahmud Ghaznawi telah wafat akibat dihidapi penyakit malaria. Kemαtiannya menyebabkan berlakunya perebutan takhta antara anak-anaknya, Muhammad dan Mas’ud. Pemergian Mahmud Ghaznawi ini sememangnya merupakan kehilangan yang besar bukan sahaja kepada masyarakat Ghazna bahkan seluruh masyarakat Islam. Namun begitu, jasa beliau dalam mengembangkan syiar Islam khususnya di India terus terpahat kukuh dalam lipatan sejarah sehingga ke hari ini.

Artikel dikirimkan oleh FAIRUZ NAZIRAH RUSNI untuk The Patriots.


Sejarah Jalur Gemilang Kebanggaanku!

Negara adalah merupakan suatu daerah atau wilayah yang ada di permukaan bumi di mana terdapat pemerintah yang mengatur ekonomi, politik, sosial dan budaya, pertahanan keamanan dan lain-lain lagi. Manakala, dalam sesebuah negara tersebut terdapat unsur-unsur negara seperti rakyat, wilayah, pemerintah yang berdaulat serta pengakuan dari negara lain.

Sesebuah negara secara umumnya mempunyai sempadan yang diiktiraf antarabangsa, mempunyai sistem pemerintahan yang baik, serta mempunyai penduduk yang tetap. Namun begitu, ciri-ciri sebuah negara berdaulat ialah negara tersebut merdeka dan bebas dari penjajahan, berkuasa sendiri serta mampu untuk memilih pemimpin dari kalangan rakyat, mempunyai pemimpin yang berwibawa serta sebuah negara tersebut mestilah mempunyai identiti yang tersendiri seperti bendera, bahasa dan lain-lain lagi.

Oleh itu, identiti yang paling jelas melambangkan negara Malaysia ialah bendera. Bendera adalah simbol yang mewakili negara, negeri, orang serta organisasi. ‘Bandeira’ merupakan perkataan Portugis yang membawa kepada kewujudan perkataan ‘bendera’. Ianya adalah bagi menggambarkan sepotong kain bercorak dan ianya bertujuan sebagai simbol sesebuah negara atau suatu entiti.

Bendera merupakan lambang kedaulatan sesebuah negara dan ianya juga merupakan lambang maruah serta jati tiri warganya. Maka, jelas bahawa  bendera kita yang dikenali sebagai Jalur Gemilang iaitu bendera rasmi negara Malaysia merupakan suatu identiti kedaulatan negara. Pada 31 Ogos 1957, bendera Persekutuan Tanah Melayu telah dinaikkan dan dikibarkan secara rasmi di Padang Kelab Selangor tatkala berlakunya pengisytiharan serta laungan kemerdekaan dilaksanakan. Ketika itu juga, berkumandang beiringan bersama kibaran bendera negara ialah Lagu Negaraku.

Kemudian, bendera Malaysia dikibarkan bersempena dengan pengisytiharan Hari Malaysia pada 16 September 1963. Dengan penyertaan Sabah, Sarawak dan Singapura di dalam Malaysia, bendera Malaysia mempunyai 14 jalur, walaupun pada tahun 1965, Singapura tidak lagi bersama Malaysia ketika itu, ianya tidak mengubah jumlah 14 jalur bendera tersebut. Hal ini kerana 14 jalur tersebut mewakili 13 buah negeri serta Kerajaan Persekutuan. Bendera Malaysia secara rasminya diumumkan dengan nama Jalur Gemilang ialah pada 31 Ogos 1997 oleh Perdana Menteri ketika itu iaitu Tun Dr. Mahathir Mohamad di Dataran Merdeka.

Terciptanya Bendera Persekutuan Tanah Melayu ialah apabila ia diilhamkan melalui sebuah pertandingan yang dianjurkan untuk mereka cipta bendera di peringkat kebangsaan pada bulan Mei 1948. Dalam pertandingan tersebut, terdapat seramai 373 karyawan yang mengambil bahagian dan setelah melalui pelbagai proses pemilihan dan pertimbangan, hanya tiga reka bentuk sahaja yang berjaya ke peringkat akhir pada 15 November 1949.

Setelah dipilih pada 22 dan 23 Februari 1950 , akhirnya reka bentuk yang dicipta oleh seorang arkitek Jabatan Kerja Raya Negeri Johor iaitu Encik Mohamed bin Hamzah telah diperkenankan oleh Mesyuarat Majlis Raja-Raja sebagai bendera rasmi negara. Akan tetapi, reka bentuk yang direka tersebut telah dibuat beberapa pindaan pada warna bulan sabit dan bintang di mana pada asalnya kedua-duanya berwarna putih diganti dengan warna kuning bagi melambangkan warna diraja.

Setelah dipilih bendera negara, maka pada 26 Mei 1950, majlis pengibaran bendera telah dilaksanakan dan dihadiri oleh Sultan Selangor dan Menteri Besar bagi Negeri Perak, Terengganu, Perlis, Kedah dan Negeri Sembilan. Bendera tersebut dikibarkan buat pertama kalinya di hadapan Istana Sultan Selangor di Kuala Lumpur dan dinaikkan oleh Sir Henry Gurney yang merupakan Pesuruhjaya Tinggi British bagi Persekutuan Tanah Melayu ketika itu.

Umum mengetahui, Jalur Gemilang mempunyai 14 jalur merah dan putih dan mempunyai makna yang tersendiri. Jalur yang terdapat pada bendera Malaysia tersebut membawa maksud satu haluan yabg lurus, hala tuju serta arah yang sama yang diikuti oleh rakyat negara ini dalam menuju kegemilangan bangsa dan negara. Manakala, Gemilang pula membawa erti cahaya yang terang benderang dan cemerlang. Selain itu, ia turut melambangkan kecemerlangan negara serta rakyat Malaysia yang gigih serta bertungkus-lumus bersatu padu dalam menaikkan imej negara di dalam dan di luar negara.

Setiap lambang dan warna yang tertera pada bendera Malaysia mempunyai maksud yang tertentu. Warna biru tua ialah melambangkan perpaduan rakyat Malaysia yang pelbagai kaum, bersatu padu dan berusaha dalam memajukan pembangunan ekonomi berasaskan sains serta teknologi moden. Anak bulan serta bintang pecah 14 yang berwarna kuning pula bermaksud kedaulatan Raja Berperlembagaan serta mendokong dan menghormati lunas-lunas perlembagaan dan falsafah Rukun Negara.

Manakala anak bulan tersebut merujuk kepada agama Islam sebagai agama rasmi kerajaan Persekutuan dan bintang pecah 14 menunjukkan perpaduan 13 buah negeri dan kerajaan Persekutuan. Warna merah pada jalurnya pula melambangkan keberanian dan bersedia dalam menghadapi segala rintangan dan cabaran dalam usaha meletakkan Malaysia sebagai sebuah negara maju dan kehadapan. Warna putih pula merujuk kepada makna kesucian, keikhlasan dan kesungguhan bagi mempertingkatkan ketahanan rakyat yang beradab dan berkeperibadian Malaysia.

Sehubungan dengan itu, maka jelaslah bahawa setiap lambang dan warna pada bendera tersebut membawa erti yang tersendiri. Oleh itu, sudah pastilah bendera Jalur Gemilang merupakan suatu yang sangat penting dan tidak boleh dipersendakan begitu sahaja. Disebabkan bendera negara merupakan identiti kedaultan negara serta lambang jati diri rakyat, maka kebanyakan negara menetapkan kod etika dan undang-undang bagi penggunaan bendera kebangsaan.

Hal ini bagi memberi penghormatan kepada simbol rasmi negara di samping menjaga kedaulatan identiti negara. Maka, Malaysia tidak terlepas daripada tidak menetapkan akta bagi melindungi Jalur Gemilang agar penggunaannya dihormati dengan sewajarnya.  Antara akta tersebut ialah Seksyen 3 Akta Lambang dan Nama (Mencegah Penggunaan Tidak Wajar) 1963, Akta Lambang Kebangsaan (Kawalan Mempamer) 1949 , dan mana-mana individu yang menghina atau melakukan provokasi melampau terhadap Jalur Gemilang yang bertujuan mencemar nama baik atau menghasut boleh dikenakan tindakan berdasarkan undang-undang Kanun Keseksaan Akta Hasutan 1948. Undang-undang yang dikuatkusakan tersebut jelas bertujuan untuk melindungi Jalur Gemilang daripada dipersendakan dan tidak dihormati.

Bersempena dengan bulan Kemerdekaan, seluruh rakyat Malaysia diajak untuk mengibarkan Jalur Gemilang sebagai satu cara bagi meraikan kemerdekaan negara. Ia juga bertujuan untuk menzahirkan rasa bangga sebagai rakyat Malaysia, serta sebagai tanda cinta dan kasih terhadap tanah air. Oleh itu, kita perlulah mematuhi etika penggunaan Jalur Gemilang yang telah ditetapkan.

Antaranya seperti bendera perlulah dipasang secara melintang dan tidak boleh dipasang secara menegak sekiranya berkedudukan statik atau tidak berkibar. Walaupun begitu, dibolehkan memasang secara menegak sekiranya bendera disambung dalam kuantiti yang banyak (flagline), mengibarkan bendera yang telah uzur seperti telah pudar warna dan koyak merupakan suatu kesalahan dan terdapat pelbagai lagi etika penggunaan yang ditetapkan. Oleh itu, bagi menunjukkan rasa hormat dan cinta kepada simbol yang paling penting untuk negara kita yang tercinta.

Kesimpulannya, bendera adalah lambang kedaulatan bagi sesebuah negara dan ianya berkait rapat dengan semangat patriotik dalam mempertahankan maruah, bangsa, agama dan ibu pertiwi. Sebagai rakyat Malaysia, kita perlulah memelihara Jalur Gemilang daripada dipersendakan dan dipermainkan oleh pihak yang tidak sewajarnya.

Hal ini untuk melindungi identiti serta kedaulatan negara yang tercinta. Selain itu, janganlah kita hanya bersemangat untuk mengibarkan bendera ketika sambutan Hari Kemerdekaan dan membiarkannya begitu saja sehingga sambutan pada tahun berikutnya pula.

Kita perlulah memeliharanya dengan baik meskipun bukan pada bulan kemerdekaan. Oleh itu, kita sewajarnya berbangga dengan bendera kebangsaan pada setiap masa bukan sahaja semasa bulan Kemerdekaan. Akhir kata, sayangilah Jalur Gemilang Malaysia!

RUJUKAN:


Membedah Maksud Lagu Ghazal Untuk Rabiah

Ghazal Untuk Rabiah merupakan sebuah lagu ciptaan M.Nasir dan Loloq yang buat pertama kalinya berjaya membawa irama Malaysia memenangi Anugerah Juara Lagu. Apa yang menariknya tentang lagu ini adalah iramanya dipengaruhi oleh melodi tengah serta liriknya agak magis. Hal ini membuatkan penulis terus ingin menganalisis lagu ini, ayuh kita mula daripada tajuk terlebih dahulu.

Pengulangan perkataan Rabiah dalam lagu ini juga menunjukkan terdapat pemujaan secara berlebihan terhadap wanita. Walaubagaimanapun, lagu ini juga seolah-olah mempamerkan pengaruh sufisme melalui tarian-tarian dalam muzik video rasmi yang amat sesuai dengan tradisi sufisme di Pakistan dan Turki. Jika dilihat secara rambang, lagu ini seakan-akan ditujukan kepada wanita sama sebagaimana lagu Rozana dan Kerana Percayakan Siti.

Seterusnya, ghazal merupakan sebuah alat muzik yang sangat dekat dengan masyarakat Melayu. Ghazal telah dimainkan dalam arena muzik Melayu sejak zaman berzaman dan pada abad ke-18 hingga ke-19, ghazal telah menjadi satu aktiviti penting di majlis keramaian di Istana Riau-Lingga (Noriah Mohamed dan lain-lain, 2006). Bukan itu sahaja, menurut Meddegoda Lekamlage (2015) muzik ghazal merupakan muzik hiburan di Riau, Lingga, Johor dan Singapura. Apabila dikatakan Ghazal Untuk Rabiah adalah bermaksud bunyi-bunyian indah untuk seorang wanita. Oleh itu, mungkin lagu ini akan bercerita berkenaan pemujaan terhadap wanita secara berlebihan.

Pada permulaan lagu, lirik “Ya Rabiah” telah diulang sebanyak tiga kali dengan alunan bertaranum. Cara nyanyian yang memberikan penekanan terhadap perkataan “Ya Rabbi” sebelum disudahi dengan akhiran “ah” pula adalah bermaksud Ya Allah menurut Kamus Dewan Edisi Keempat (2008). Secara ringkasnya, lagu ini cuba memberi gambaran pada awalan lirik bahawa ianya adalah berkonsepkan sufisme. Sementelahan itu, frasa Rabiah yang wujud dalam lirik dan lagu ini juga dikaitkan dengan sosok tubuh bernama Rabiatul Adawiyah. Beliau merupakan seorang ahli sufi yang hidup pada tahun 717 Masihi dan dilahirkan di Kota Basrah. Beliau amat terkenal sebagai salah seorang ahli atau pengamal sufisme wanita dalam dunia Islam.

Kilauan bintang berkelip-kelip di langit tinggi
Dan cahaya menari-nari di langit biru
Tidaklah dapat menenangkan perasaanku
Yang merindukan kehadiran kasih

Rangkap pertama lirik ini secara asasnya menceritakan berkenaan seorang jiwa yang terlalu mencintai kekasihnya. Baris pertama dan kedua lirik adalah tentang kekuasaan tuhan melalui jagatraya yang boleh disaksikan oleh manusia secara nyata. Frasa bintang serta cahaya itu adalah simbolik kepala kejadian siang dan malam. Kejadian siang dan malam merupakan anugerah tuhan kepada sekalian manusia. Hal ini dapat dibayangkan jika hanya satu waktu sahaja yang mewarnai bumi pasti akan memberi kesan kepada kehidupan. Sebagai contoh, malam yang melanda bumi pada setiap 24 jam mampu mengembalikan dunia kepada zaman ais. Situasi ini pasti akan memberi kejutan ataupun cabaran kepada generasi manusia untuk hidup secara normal.

Selain itu, baris kedua dan ketiga lirik ini pula membicarakan mengenai rasa resah seseorang yang terlalu cinta akan kekasihnya. Hal ini dapat dilihat apabila penulis lirik menyatakan kekuasaan tuhan seperti kejadian siang dan malam masih lagi tak mampu meredakan rasa cintanya kepada Yang Esa. Ketenangan yang cuba dimaksudkan adalah rasa rindu yang teramat dalam kepada tuhan. Kekuasaan tuhan melalui penglihatan mata kasar masih lagi tak mampu membendung rasa kasih kepada tuhan walaupun pelbagai nikmat-Nya telah dirasai. Perkara inilah yang dihadapi oleh Rabiatul Adawiyah pada ketika beliau terlalu merindui Tuhan Yang Esa.

Gemersik irama merdu buluh perindu
Dan nyanyian pari-pari dari kayangan
Tidaklah dapat tenteramkan sanubari
Yang mendambakan kepastian kasihmu

Baris pertama dan baris kedua rangkap lirik ini memiliki sedikit persamaan dengan rangkap lirik yang telah dianalisis sebentar tadi. Kedua-dua baris tersebut adalah berkisarkan tentang nikmat tuhan melalui keindahan alam. Irama buluh perindu dan nyanyian pari-pari adalah simbolik kepada nikmat Tuhan terhadap dunia. Namun begitu, suatu ketika dahulu buluh perindu serta pari-pari sering dikaitkan dengan unsur-unsur mistik seperti ilmu hitam. Walaubagaimanapun, penulis lirik menyucikan unsur tersebut melalui perlambangan kepada alam iaitu bunyi-bunyian burung dan juga mungkin cengkerik. Penggunaan terma tersebut juga adalah lambang kepada masyarakat melayu itu sendiri yang memandang pari-pari sebagai sebuah subjek yang sangat indah.

Tambahan pula, baris ketiga dan keempat lirik ini juga memiliki persamaan dengan rangkap pertama di atas. Segala keindahan melalui bunyi-bunyian merdu daripada haiwan seperti burung dan cengkerik masih belum lagi dapat memberikan cinta tuhan kepada hamba-Nya. Pengulangan lirik yang memilik unsur dan maksud yang hampir sama adalah sebuah penegasan yang cuba dibawa oleh lagu tersebut. Hal ini menunjukkan penulis lirik cuba memfokuskan tentang rasa teramat cinta kepada tuhan melalui unsur alam yang makin membangkitkan perasaan tersebut. Mungkin juga rangkap lirik kedua ini menerangkan perasaan yang dirasai oleh Rabiatul Adawiyah apabila terlalu merindukan Tuhan.

Rela lepaskan segala-gala yang ku ada
Andai itu yang kau hajatkan
Rela terima apapun syaratnya dan duga
Untuk ku buktikan cintaku

Baris lirik pertama dan kedua rangkap ketiga lirik menyatakan kesediaan seseorang itu melepaskan kesemua dalam hidupnya demi insan yang paling dicintai. Situasi seumpama ini adalah sangat bertepatan dengan rasa cinta manusia kepada tuhan sehinggakan sanggup meninggalkan segala nikmat dunia. Hal seperti ini masih lagi dapat dilihat melalui sebuah pengamalan yang diberi nama “tabligh”. Pengalaman “tabligh” ini memerlukan seseorang itu meninggalkan duniawi untuk berdakwah di jalan Allah.

Kejadian ini juga dapat dilihat melalui ulama-ulama sufi pada zaman silam. Rabiatul Adawiyah juga melaluinya dengan kesanggupan beliau meninggalkan pekerjaan mewah di istana hanya kerana dambakan cinta tuhan. Baris kedua lirik itu juga menerangkan kondisi Rabiatul Adawiyah yang menuruti perintah tuhan agar tinggalkan pekerja kotor di istana. Rangkap lirik ini bukan sahaja ditujukan kepada Rabiatul Adawiyah malahan merujuk kepada hidup beliau itu sendiri.

Di samping itu, baris ketiga dan keempat lirik juga kelihatan masih lagi mengungkapkan maksud yang sama dengan baris lirik yang sebelumnya. Baris lirik tersebut memperlihatkan keadaan seseorang yang bersedia menerima segala cabaran atau ujian semata-mata demi cinta kepada kekasih. Terma, syarat dan dugaan adalah lambang kepada ujian tuhan kepada hamba-Nya untuk melihat keupayaan serta kebijaksanaan dalam menangani ujian tersebut. Baris lirik ini juga boleh dikaitkan dengan peristiwa Rabiatul Adawiyah yang pernah diuji dengan kehadiran haiwan berbisa dalam bilik beliau. Berkat daripada keadaan beliau yang sering berzikir, haiwan berbisa tersebut tidak mengapa-apakan beliau. Oleh itu, peristiwa yang dilalui oleh beliau amat bertepatan dengan baris lirik tersebut.

Asalkan dapat ku mengubati hatiku yang cedera
Ditumpaskan cinta
Asalkan dapat ku menundukkan amukan gelora jiwa
Yang menagih kasih

Rangkap lirik kelima lirik lagu ini adalah kesinambungan kepada rangkap ketiga yang telah dianalisis sebentar tadi. Baris pertama dan kedua lirik itu sendiri adalah tentang kesediaan seseorang menghadapi segala cabaran untuk meredakan perasaan rindu yang datang mengetuk pintu hati. Frasa cedera dalam lirik ini adalah bermaksud perasaan kecewa yang terlalu dahagakan rindu dan cinta tuhan. Cedera itu sendiri boleh disamaertikan dengan perkataan luka dan hati luka sering dikaitkan dengan perasaan kecewa terhadap cinta. Namun begitu, dalam konteks lirik lagu ini, hati yang cedera adalah perasan kecewa yang perlu diubati dengan cinta Tuhan. Hal ini juga dapat dipadankan dengan kata-kata Rabiatul Adawiyah yang senantiasa memohon kepada tuhan agar segera mengisi kekosongan dan kesunyian yang membelenggu dirinya.

Di samping itu, baris ketiga dan keempat lirik juga adalah sebuah bentuk kesinambungan daripada analisis terdahulu. Baris ini adalah mengenai rasa bergelora seseorang yang terlalu mendambakan cinta kekasih. Perkataan amukan yang wujud dalam lirik ini berasal daripada terma amuk yang sangat sinonim dengan orang Melayu. Amuk merupakan sebuah tindakan brutal dan liar yang dilakukan oleh seseorang dalam minda bawah sedar (Aris Fauzan, 2017). Terma amuk yang cuba dimaksudkan dalam lirik ini adalah rasa cinta yang terlalu hebat hingga tidak mampu dikawal. Rasa cinta yang tidak terkawal ini menyebabkan seseorang itu menerima sahaja segala perbuatan orang yang dicintai asalkan perasaan itu dapat dibendung. Segala ujian dan dugaan tuhan kepada hamba-Nya itu adalah tanda kasih yang inginkan hamba-Nya selalu mencintai-Nya.

RUJUKAN:

Aris Fauzan. (2017). Amuk: Sindrom Barat dan Pemberontakan Tak Sadar (Analisis Kritis Pergeseran Makna Amuk dalam Lintasan Sejarah. Jurnal Kajian Keislaman dan Kemasyarakatan, 2(1), 47-64. doi: 10.29240/jf.v2i1.258

Che Zarrina Saari. (2007). Tokoh Sufi Wanita Rabi’Ah Al-‘Adawiyyah: Motivator Ke Arah Hidup Lebih Bermakna. Jurnal Usuluddin, 25, 29-43.

Dewan Bahasa dan Pustaka. (2008). Kamus Dewan Edisi Keempat. Kuala Lumpur: Dewan Bahasa dan Pustaka.

Meddegoga Lekamlage. (2015). Musical Traces of Hindustani Culture in Malay Ghazal. (Tesis doktor falsafah), Universiti Putra Malaysia, Serdang.

Noriah Mohamed, Muhammad Haji Salleh, Mahani Musa, Mokhtar Saidin, Ahmad Jelani Halimi, Mohd Isa Othman & Sohaimi Abd. Aziz. (2006). Sejarah Awal Pulau Pinang. (Laporan Penyelidikan Jangka Pendek), Pusat Pengajian Ilmu Kemanusian, Universiti Sains Malaysia, Pulau Pinang.

Sururin. (2010). Perempuan Dalam Lintasan Sejarah Tasawuf. Jurnal Studi Keislaman, 14(2), 311-316. doi: 10.20414/ujis.v14i2.222


Gadis Melayu Harus Jadi Seperti Puspawangi Kalau Nak Cepat Jodoh

Apa beza antara “buat” dengan “buat buat”?

Buat: membuat/mengerjakan sesuatu
Buat buat: berpura pura mengerjakan sesuatu walhal tidak mengerjakannya. Maknanya boleh menjadi berlawanan dengan maksud perkataan “buat”.

Apa beza antara “pandai” dengan “pandai pandai”?

Pandai: bijak, cerdik, pintar, terpelajar.

Pandai pandai: seperti memandai mandai, berlagak pandai walhal tidaklah pandai, palatao.

Rasanya lelaki yang bijak dan pandai, tak akan suka kepada perempuan yang bodoh, atau nampak bodoh, atau memperbodohkan dirinya, tidak juga suka kepada perempuan yang memandai mandai, atau yang berlagak pandai.

Pernah menonton filem Musang Berjanggut tahun 1959 arahan, tulisan dan lakonan P. Ramlee yang berganding dengan Saadiah? Di dalam filem tersebut, P. Ramlee memegang watak Tun Nila Utama, seorang putera raja negeri Pura Cendana, pergi berkelana mencari jodoh untuk dijadikan isteri setelah dia menolak kesemua anak anak perempuan para menteri yang ingin dijodohkan dengannya oleh Sultan Alam Shah Bana yang merupakan bapa angkatnya.

“Ampun Tuanku beribu-ribu ampun, adapun anak datuk datuk menteri sekelian, memang tidak layak menjadi isteri patik, tuanku. Sebab mereka semuanya bukanlah perempuan, tetapi betina semata mata”.
Sultan yang murka dengan perkataan Tun Nila Utama menitahkan beliau diberi 3000 dinar dan tempoh setahun untuk mencari seorang “perempuan” bagi diperisterikan olehnya. Maka Tun Nila pun berkelanalah ke serata negeri.

Setelah sekian lamanya dan setelah gagal menemui perempuan yang dicari, beliau tiba di sebuah negeri, dan bertemu dengan seorang perempuan bernama Puspawangi. Puspawangi ternyata mempunyai pendirian dan kebijaksanaan yang tersendiri, yang berbeza dengan kebanyakan orang sehinggakan Tun Nila pelik melihat perlakuannya sepanjang perjalanan mereka menuju ke rumah Puspawangi.

Setelah bertemu dengan ibu dan ayah Puspawangi, dan setelah Puspawangi berjaya memasak bekalan yang dibawa oleh Tun Nila, yang gagal dibuat oleh kesemua gadis yang ditemui sepanjang perjalanannya sebelum itu, maka Tun Nila pun meminang Puspawangi dan mereka pun berkahwinlah. Setelah berkahwin, Puspawangi terus menunjukkan kepandaian dan “muslihatnya” dalam menjaga maruah dirinya.

Apa yang menarik berkenaan Puspawangi ialah dalam kebijaksanaannya itu, dia tetap menunjukkan sikap yang santun, menghormati orang lain, berdikari dan yang paling menarik ialah sifatnya yang “cerdik” atau dalam Bahasa Inggeris “witty”. Dengan kecerdikannya, dia “mengenakan” para menteri bahkan Sultan Pura Cendana, yang cuba mengambil kesempatan terhadap dirinya.

Sifat begini bukanlah asing dalam budaya Melayu, bahkan banyak kisah yang menunjukkan wanita wanita yang memiliki sifat sebegini dan dijadikan tauladan untuk diikuti. Bahkan selain Musang Berjanggut, banyak filem filem Melayu zaman hitam putih memaparkan wanita dengan watak seperti ini contohnya filem “Siti Muslihat” (1962), “Tun Fatimah” (1962) dan banyak lagi.

Di dalam filem “Ahmad Albab” (1968) pula, watak Mastura Binti Masyhur Al Buaya adalah contoh bagaimana seorang suami yang “bodoh bodoh” akhirnya berjaya kerana isterinya, seorang yang santun dalam ketegasannya, bijak dalam percaturan hidupnya.

Kebijaksanaan, kesantunan, dan pandai menjaga penampilan diri (rupa paras) adalah antara sifat yang sentiasa disebut dalam hikayat hikayat Melayu sebagai sifat wanita yang sempurna. Jika wanita itu diibaratkan dengan sekuntum bunga, rupa paras itu ialah kelopaknya, kesantunan dan budi pekerti itu ialah bau harumnya, manakala kebijaksanaan itu ialah madunya. Hilang salah satu sifat itu, maka hilanglah seri kewanitaannya.

Gambar: Filem Musang Berjanggut 1959.

Artikel dinaikkan selepas mendapat keizinan penulis asal, Faiq Khalifa.


Sejarah Anti Vaksin: Cabaran Alaf Baru

Abad ke-21 menyaksikan cabaran baru yang dihadapi oleh vaksin. Konterversi yang hampir serupa melanda UK 25 tahun selepas konterversi DTP. Cuma kali ini bezanya ianya melibatkan vaksin Measles, Mumps, dan Rubella (MMR) pula. Konterversi ini merupakan antara penyebab terhadap dakwaan yang bahawa vaksin MMR boleh menyebabkan Autism oleh golongan anti vaksin pada peringkat antarabangsa.

Pada tahun 1998 seorang doktor British bernama Andrew Wakefield telah mencadangkan agar siasatan lanjut dijalankan mengenai kaitan antara vaksin MMR dan Autism. Beberapa tahun kemudian, Wakefield membuat dakwaan bahawa vaksin tersebut tidak diuji dengan betul sebelum digunakan. Kegilaan media telah tercetus disebabkan perkara ini. Hasil dari liputan menggila dari pihak media, ketakutan dan kekeliruan orang awam mula bertapak mengenai keselamatan vaksin MMR. Lancet, iaitu jurnal yang telah menerbitkan kertas kerja Wakefield akhirnya mengakui pada tahun 2004 yang mereka sepatutnya tidak menerbitkan kertas kerja tersebut.

General Medical Council, sebuah badan pemantauan bebas di UK mendapati wujud konflik kepentingan dalam isu Wakefield. Adalah didapati bahawa Wakefield sebenarnya telah dibayar oleh sebuah agensi undang-undang untuk mencari dan mengaitkan vaksin dengan Austism agar agensi tersebut mampu memenangi sebuah kes yang melibatkan segelintir ibubapa yang mempercayai penyakit anak mereka berpunca dari vaksin. Menjelang tahun 2010 Lancet akhirnya menarik kertas kerja Wakefield secara rasmi selepas British General Medical Council menolak kertas Wakefield. Nama Wakefield akhirnya dipotong dari senarai perubatan UK dan tidak lagi dibenarkan mempraktikan perubatan di situ.

Pada Januari 2011, BMJ telah menerbitkan beberapa siri laporan yang menunjukkan bukti yang bahawa Wakefield telah melakukan penipuan saintifik dengan melakukan penipuan data dan juga bukti yang bahawa Wakefield sebenarnya berniat untuk mendapat keuntungan wang dari kajian beliau dengan sokongan pihak anti-vaksin. Beberapa siri kajian telah dijalankan namun untuk memeriksa keselematan vaksin MMR dan setakat ini tidak ada diantara kajian tersebut yang mendapati bahawa wujud hubungan diantara vaksin dan Autism.

Vaksin juga kini dipertikai dari segi bahan kandungannya oleh kempen Green Our Vaccines (GOV). Namun terlebih dahulu harus saya nyatakan. Kempen GOV bukanlah kempen yang menolak vaksin pada asasnya. Mereka rata-ratanya memperjuangkan bahawa vaksin perlu diubah kandungan bahan yang kurang berasaskan kimia dengan alasan mencipta alternatif lebih selamat. Dan sedikit sebanyak kempen ini telahpun berjaya. GOV secara dasarnya menyokong vaksin. Namun saya perlu menceritakan juga mengenai GOV kerana kempen GOV sering disalahkan ertikan oleh golongan anti-vaksin dan dijadikan hujah tambahan oleh mereka sedangkan rata-rata golongan anti-vaksin sendiri tidak memahami matalamat GOV.

Antara aspek yang sering menjadi perdebatan oleh GOV ialah kandungan thimerosal didalam vaksin. Thimerosal merupakan satu bahan pengawet yang mengandungi mekuri dan digunakan sebagai bahan pengawet oleh sesetengah pengeluar vaksin. Thimerosal sering dijadikan sebagai alasan mengapa vaksin kononnya menyebabkan Austism. Biarpun tidak ada bukti saintifik yang jelas yang bahawa kandungan kecil thimerosal boleh menyebabkan autism, pada Julai 1999, pertubuhan-pertubuhan kesihatan US dan juga pengeluar-pengeluar vaksin terbesar telah bersetuju bahawa sudah tiba masanya thimerosal dibuang dan dikurang dari vaksin. Walaubagaimanapun hasil kajian Institute of Medicine’s Immunization Safety Review Committee mendapati tidak ada bukti yang cukup sebenarnya untuk menyabitkan thimerosal dengan Austism. Namun hasilnya, pada hari ini thimerosal sudah tidak digunakan lagi dalam kebanyakkan vaksin. Namun sesetengah vaksin masih lagi memerlukan thimerosal untuk bertahan lebih lama terutamanya untuk vaksin bagi mencegah influenza.

Konklusi

Rata-rata hujah yang dikeluarkan oleh golongan antivaksin pada hari ini bukanlah perkara baru. Sebaliknya ianya merupakan perkara yang sudah dikitar semula pada kadar yang cukup kerap selama hampir 200 tahun lagi jika dikira dari abad ke 19. Rata-rata hujah yang sedia ada boleh dikatakan sudah didengari dalam tempoh yang amat lama. Boleh dikatakan sejak Edward Jenner memperkenalkan vaksinasi moden kritikan terhadap vaksin tidak pernah berhenti 200 tahun lamanya biarpun selama 200 tahun ini juga vaksin sudah dibukti menyelamatkan banyak nyawa. Seringkali juga alasan agama dijadikan hujah pada zaman kini sedangkan sudah dibuktikan yang bahawa Empayar Uthmaniyyah sendiri mempraktikan bentuk awal vaksinasi.

Namun masih ada yang sewenangnya menuduh vaksin merupakan agenda yahudi sedangkan mereka tidak tahu sejarah Islam dan vaksinasi. Hujah demi hujah juga sudah dibawa oleh agamawan-agamawan negara yang menegaskan vaksinasi penting demi menjaga kemaslahatan umum. Adalah lebih mengecewakan apabila ada segelintir mereka yang menggelar diri mereka agawan yang mempermainkan nyawa yang terkorban dek penyakit berjangkit yang boleh dicegah dan dikurangkan kesannya oleh vaksin.

Isu anti-vaksin ini mungkin tidak akan selesai dalam masa terdekat ataupun mungkin buat selama-lamanya. Saya menjangkakan akan ada kemelut dan isu lain melibatkan vaksin dan anti-vaksin timbul dimasa hadapan sepertimana ianya telah berlaku selama hampir 200 tahun. Adalah lebih menakutkan apabila saya mengatahui bahawa Donald Trump, salah seorang calon presiden US juga pernah menyatakan sokongan kepada golongan anti-vaksin. Ini boleh memberi kesan kepada perjuangan vaksinasi sedunia sekiranya Trump benar menjadi Presiden US.

Anda boleh membaca sendiri tweet sokongan trump terhadap anti-vaksin di link berikut:

Jika Trump yang kita memang sedia maklum merupakan seseorang yang amat anti pada agama Islam dan menerima sokongan daripada pelobi yahudi pro-Israel iaitu AIPAC itu boleh menolak vaksin apa lagi alasan kita untuk menyatakan yang bahawa vaksin itu agenda yahudi? Benar sensansi teori konspirasi itu sedap dibaca. Namun bukan untuk dipercayai tanpa kajian sendiri sehingga boleh mengancam nyawa darah daging dan kemaslahatan masyarakat.

Sahabat-sahabat dan kenalan saya yang cuba membawa sinar pelita ilmu dalam isu anti-vaksin ini sudah berjuang cukup lama. Hampir 3 tahun lamanya mereka berjuang malah ada yang lebih lama dari itu kerana anti-vaksin ini ada yang dapat dikesan seawal dari 2014 lagi di Malaysia dari media sosial. Rata-rata dari kami sebenarnya sudah lali dengan gelaran balaci yahudi, anak dajal, proksi zionis, pengkhianat agama dan sebagainya dalam berdepan dengan golongan anti-vaksin baik dari kelompok penyokong sains pseudo, penunggang agama dan juga fanatik teori konspirasi. Membawa hujah pro-akademik pada mereka ini teramatlah sukar. Perkembangan semasa yang melibatkan seorang Imam Muda menakutkan kami pada awalnya. Namun ada hikmah disebalik perkara berikut. Hampir tumpah air mata kami melihat mata masyarakat tiba-tiba menjadi celik. Mata yang tertutup akhirnya terbuka.

Malah akhirnya ramai rakyat Malaysia menyedari kewujudan dan betapa bahayanya golongan anti-vaksin di Malaysia. Dapat dirasakan seolah perjuangan kami selama 3 tahun atau lebih ini menampakkan sinar akhirnya. Kami bertambah tersentuh apabila DS Najib dan Tuan Guru Haji Hadi sendiri menyatakan sokongan kepada pihak pro-vaksin dan cuba memberi penerangan berdasarkan kedudukan mereka sendiri sebagai pemimpin masyarakat di Malaysia. Dua insan yang berlainan ideologi politik ini sedikit sebanyak telah membantu perjuangan ini secara tidak langsung yang akhirnya merentasi sempadan politik. Moga perkara ini dapat dijadikan pedoman pada anak-anak kami pada masa hadapan.

Link ke artikel sejarah golongan anti-vaksin pada abad ke-19 dan abad ke-20.

Abad ke-19: https://www.thepatriots.asia/archives/6052
Abad ke-20: https://www.thepatriots.asia/archives/6369

Kesemua Rujukan Untuk Ketiga-tiga Bahagian

1) Centers for Disease Control and Prevention (CDC). Ten great public health achievements — United States, 1900-1999. MMWR. Atlanta, GA: Centers for Disease Control and Prevention (CDC); 1999;48 (12):241-243

2) Wolfe RM, Sharpe LK. Anti-vaccinationists past and present. BMJ. 2002d;325:430-432.

3) Durbach N. They might as well brand us: Working class resistance to compulsory vaccination in Victorian England. The Society for the Social History of Medicine. 2000;13:45-62.

4) Porter D, Porter R. The politics of prevention: Anti-vaccination and public health in 19th century England. Medical History. 1988;32:231-252.

5) Williamson S. Anti-vaccination leagues. Archives of Diseases in Childhood. 1984;59:1195-1196.

6) Gostin L. Jacobson vs. Massachusetts at 100 years: Police powers and civil liberties in tension. AJPH. 2005;95:576-581.

7) Albert M, Ostheimer KG, Breman JG. The last smallpox epidemic in Boston and the vaccination controversy. N Engl J Med. 2001;344:

8) Kulenkampff M, Schwartzman JS, Wilson J. Neurological complications of pertussis inoculation. Arch Dis Child. 1974;49:46-49.

9) Baker J. The pertussis vaccine controversy in Great Britain, 1974-1986. Vaccine. 2003;21:4003-4011.

10) Miller DL, Ross EM. National childhood encephalopathy study: An interim report. Br Med J. 1978;2:992–993.

11) WRC-TV, (Washington, D.C.). DPT : Vaccine Roulette. [Film]; 1982.

12) Coulter H, Fisher BL. A Shot in the Dark. New York: Penguin Group; 1991

13) Gangarosa EJ, Galazka AM, Wolfe CR, Phillips, L. M. Gangarosa, R. E., Miller E, Chen RT. Impact of anti-vaccine movements on pertussis control: The untold story. The Lancet. 1998;351:356-361.

14) Wakefield A. Measles, mumps, and rubella vaccine: Through a dark glass, darkly. Adverse drug reactions and toxicological reviews. 2001;19:265-283.

15) Wakefield A, Murch SA, A., Linnell J, Casson D, Malik M. Ileal-lymphoid-nodular hyperplasia, non specific colitis, and pervasive developmental disorder in children. The Lancet. 1998;351:637-641.

16) Hackett AJ. Risk, its perception and the media: The MMR controversy. Community Practitioner. 2008;81:22-25

17) BBC News. Lead researcher defends MMR study. BBC News. Sunday, 22 February, 2004.

18) Deer B. How the case against the MMR vaccine was fixed. BMJ. 2011;342:c5347. Accessed 1/25/2016. Deer B. How the vaccine was meant to make money. BMJ. 2011;342:c5258. Accessed 1/25/2016. Godlee F, Smith J, Marcovitch H. Wakefield’s article linking MMR vaccine and autism was fraudulent. BMJ. 2011;342:c7452.

19) Stratton K, Gable A, Shetty P, McCormick M. Immunization safety review: Measles-mumps-rubella vaccine and autism. Washington, DC: Institute of Medicine, National Academies Press; 2001.

20) Centers for Disease Control and Prevention (CDC). Information about Thimerosal.

21) Institute of Medicine (IOM). Immunization safety review: Thimerosal – containing vaccines and neurodevelopmental disorders. Washington, DC: National Academies Press; 2001.

22) Institute of Medicine (IOM). Immunization safety review: Vaccines and autism. Washington, DC: National Academies Press; 2004.

23) Centers for Disease Control and Prevention (CDC). Vaccine Safety Datalink (VSD) Project Priority Studies.

24) Centers for Disease Control and Prevention (CDC). Frequently Asked Questions about Thimerosal (Ethyl Mercury).

25) Kluger J. Jenny McCarthy on autism and vaccines. Time Magazine. 2009.

26) http://www.historyofvaccines.org/…/history-anti… (Website ini menyediakan timeline yang jelas dan cukup cantic mengenai sejarah anti-vaksin. Saya banyak menggunakan info dari website ini sama ada melalui rujukan, terjemahan dan mengembangkan sesetengah bahagian untuk kesesuaian bacaan berdasarkan isu semasa vaksin di Malaysia)

27) The vaccination dilemma: http://www.nst.com.my/…/2016/01/122580/vaccination-dilemma


Bayangkhara: Tentera Elit Empayar Majapahit

Kalau Malaysia hari ini terkenal dengan pasukan elit seperti Komando 69, kalau Kesultanan Melayu Melaka memiliki tentera elit yang dinamakan sebagai Hulubalang, kalau Korea dengan tentera elit lagi jambu bernama Hwarang, kalau Parsi dengan mitos legenda Immortal yang begitu menakutkan itu, perkenalkan kepada anda Bhayangkara yang merupakan unit khas milik Majapahit yang dibangunkan sejak zaman Singhasari menguasai Nusantara lagi melalui raja hebatnya iaitu Kertanegara yang pernah memotong telinga utusan Monggol melalui Dinasti Yuan.

Bayangkhara adalah unit tentera yang dalam jumlah yang tidaklah banyak, sekitar dalam ratusan sehingga memasuki puluhan. Sama seperti Hulubalang dan Hwarang dari Tamadun Melayu dan Korea, begitu juga Bhayangkara. Namun, meskipun dengan jumlah yang sedikit itu, kekuatannya menyamai puluhan infantri biasa. Senjata yang selalu dimainkan oleh Bhayangkara ialah seperti keris, tomak, pedang, panah dan tameng. Bahkan berbeza dengan infantry Majapahit yang lain, legenda mengatakan bahawa kononnya Bhayangkara bertempur tidak memakai baju zirah dek kerana ilmu pertempuran yang cukup kuat.

Untuk menjadi seorang Bhayangkara, selain daripada mempunyai kemahiran fizikal, ilmu tempur dan stamina yang kuat, pemilihan seorang Bhayangkara juga didasari atas faktor seperti tidak pernah berbuat dosa, bergantung pada ajaran agama Hindu mazhab Nusantara yang merupakan anutan kepada Majapahit itu sendiri. Bagi yang pernah berjudi, mencuri, atau bermain wanita, maka mustahil bagi mereka untuk menjadi seorang Bhayangkara.

Dalam sejarah, Bhayangkara banyak memainkan peranan dalam pembinaan Empayar Majapahit itu sendiri. Antaranya ketika era pemberontakan Jayakatwang melawang Kertanegara Namun, ketika era Majapahit, selepas Byangkara dibubarkan dek kejatuhan Singhasari akibat serangan Monggol, Gajah Mada yang merupakan antara tokoh hebat Majapahit itu dikatakan telah membangunkan semula Bhayangkara dan menjadi ketuanya.

Antara jasa Bhayangkara dalam helaian sejarah Majapahit itu sendiri ialah ketika pemberontakan Ra Kuti, melawan Jayanegara yang merupakan Raja Majapahit berketurunan kacukan Jawa-Melayu melalui ayahanya Raden Wijaya dan ibunya Dara Petak. Bhayangkara berjaya menyelamatkan takhta Jayanegara daripada tangan pemberontak dan berjaya meletakkan Jayanegara kembali ke atas takhta.

Sudah tentu, Bhayangkara ialah senjata utama Gajah Mada dalam meluaskan empayarnya menakluk Nusantara berdasarkan Sumpah Palapa yang dilafazkan oleh beliau:

“Beliau, Gajah Mada sebagai patih Amangkubumi tidak ingin melepaskan puasa, Gajah Mada berkata bahwa bila telah mengalahkan (menguasai) Nusantara, saya (baru akan) melepaskan puasa, bila telah mengalahkan Gurun, Seram, Tanjung Pura, Haru, Pahang, Dompo, Bali, Sunda, Palembang, Tumasik, demikianlah saya (baru akan) melepaskan puasa.”

Demikianlah sedikit sebanyak coretan tentang unit Bayangkhara untuk tatapan kalian. Kalau ada umur yang panjang, mungkin kita akan berbicara tentang Hulubalang, Immortal, Legion dan semua pasukan khas tentera bagi tamadun-tamadun yang pernah berdiri atas dunia ini.


Kisah Tarrare Yang Kuat Pelahap Sampai Telan Belut Hidup-Hidup

Semasa zaman Revolusi Perancis, sekumpulan doktor bedah tentera telah menemui seorang pesakit tentera aneh. Berdasarkan catatan di situ, tentera tersebut diceritakan cepat penat dan selalu kelaparan. Bahkan, catuan makanan tentera yang diberikan padanya adalah empat kali ganda lebih banyak daripada biasa, tapi dia masih tetap lapar. Melihatkan keadaan pesakit yang sangat pelik, tentera tersebut telah ditahan di hospital untuk ujikai lebih lanjut.

Nama tentera tersebut ialah Tarrare.

Berdasarkan catatan sejarah, Tarrare lahir di Lyon, Perancis pada tahun 1772. Kelakuan pemakanan aneh Tarrare mampu dilihat sejak dia masih remaja, di mana Tarrare mampu memakan daging lembu seberat dirinya sendiri. Katakanlah beratnya ialah 50 kg, maka seberat itulah daging lembu yang mampu dimakannya. Namun, perkara ini jugalah yang memberi masalah kepadanya. Dia ditendang keluar oleh keluarganya kerana tak mampu nak diberi makan.

Sejak daripada itu, Tarrare mula hidup sebagai penghibur jalanan. Kerjaya penghiburnya ternyata memberi tuah kepadanya di mana ramai orang terhibur dengan aksi Tarrare. Antara aksi yang dilakukannya adalah seperti menelan gabus, batu, haiwan hidup dan sebakul buah epal. Namun, aksi ini juga memberi risiko kepadanya di mana Tarrare pernah jatuh sakit akibat masalah usus.

Ya lah, kalau dah bermacam benda masuk dalam perut, mesti lah akan ada masalah. Setelah dirawat dengan julap kuat, Tarrare terhutang budi dengan doktor bedahnya dan cuba menunjukkan bakatnya dengan menelan jam milik doktor tersebut, tapi ditolak. Bahkan, doktor itu juga menyebut kalau Tarrare menelan jam tersebut, dia akan membedah keluar jam tersebut dari perut Tarrare.

Selepas menyertai tentera Revolusi Perancis dan ditahan doktor bedah tentera, Tarrare telah diujikaji oleh Dr. Courville, George Didier dan Dr. Baron Percy untuk memahami keanehan Tarrare. Tarrare telah diberi makanan dengan banyak di mana dia melahap dengan jayanya. Makanan tersebut sebenarnya boleh kenyangkan seramai 15 orang…dan Tarrare makan macam tu sahaja sampai habis. Kemudian, Tarrare diuji dengan diberi makan haiwan hidup.

Dikatakan semasa Tarrare diberi kucing, dia telah mengoyakkan abdomen kucing, meminum darahnya dan memakan seluruh tubuh kucing berkenaan. Hanya tulang sahaja yang tak dimakan. Itupun dia muntahkan bulu dan kulit kucing keluar. Dalam kes lain, dia telah menelan seekor belut dimana kepalanya digigit pecah dan seluruh badannya ditelan tanpa dikunyah. Haiwan lain yang diberi ialah ular, cicak dan anak anjing. Tarrare disebutkan sangat menyukai daging ular.

Sebelum makan, perutnya akan menjadi seperti kain lebihan di mana ia boleh dilipa lipat. Selepas makan, perutnya akan mengembang seperti belon. Hal yang sama juga berlaku pada kulit pipinya. Ia boleh diregangkan sampai boleh muat 12 biji telur di dalam mulutnya. Juga, badannya dikatakan sangat berbau selepas memakan dan mempunyai penyakit cirit birit kronik. Walau bagaimanapun, berat badannya seperti tak berubah sekalipun sifatnya yang kuat makan.

Disebabkan kebolehan Tarrare, pihak tentera telah menggunakan Tarrare sebagai penyampai surat dalam kalangan tentera. Tarrare akan diberi dokumen untuk ditelan, bergerak ke kawasan musuh dan selepas berak, dokumen tersebut akan dikutip dan diberi kepada penerima. Semasa Tarrare dipanggil untuk menguji kebolehannya, Tarrare menelan dokumen tersebut di hadapan komander tentera dengan jayanya. Sebagai hadiah, Tarrare telah diberikan 14 kg paru paru dan hati kerbau untuk dimakan.

Walau bagaimanapun, kerjaya baru Tarrare ini ternyata berjangka hayat pendek. Tarrare telah ditahan oleh tentera Prussia kerana tak mampu berbahasa Jerman, diseksa dan akhirnya dihantar pulang ke Perancis. Bermula daripada hal ini, Tarrare menjadi terdesak untuk merawat penyakitnya. Dia telah diberikan ubat seperti dadah, cuka arak, pil tembakau dan telur setengah masak tapi masih tak elok.

Tarrare cuba dirawat dengan diet terkawal tapi tak menjadi kerana dia akan keluar dari hospital untuk memakan organ haiwan di kedai daging, bergaduh dengan anjing liar demi bangkai dan mencari makanan di kawasan sampah. Dia juga telah ditangkap berkali kali oleh pihak hospital kerana meminum darah pesakit dan cuba memakan mayat di bilik mayat. Setelah kes seorang bayi hilang di hospital yang sama, Tarrare telah dihalau keluar kerana disyaki memakan bayi berkenaan.

Empat tahun selepas itu, Tarrare akhirnya meninggal kerana tuberkolosis dan cirit birit teruk. Rata rata doktor bedah di hospital tak mahu membedah mayatnya kerana busuk. Akan tetapi, ada juga doktor yang yang ingin mencari garfu emas di dalam perut Tarrare kerana sebelum dia mati, Tarrare menyebut dia telah menelan garfu berkenaan. Hasil autopsi menunjukkan saluran pemakanannya dipenuhi dengan nanah dan ulser, serta hati dan hempedunya adalah lebih besar daripada biasa. Malangnya, garfu tu tetap tak dijumpai.


Orang Belanda – Si “Playboy” Borneo

Si “Playboy” Borneo begitulah gelaran yang diberikan kepadanya di kalangan pengkaji binatang seantero dunia.  Dek kerana sifatnya yang seakan-akan kasanova yang mana di dalam satu kumpulan hanya terdapat seekor monyet jantan yang menjadi ketua manakala pengikut-pengikutnya pula adalah “isteri-isteri”  serta anak-anak sahaja dibenarkan dibenarkan.

Orang Belanda atau Monyet Belanda atau Kera Bekantan atau Bayau atau Proboscis Monkey (Inggeris) merupakan salah satu daripada jenis haiwan yang dilindungi di Borneo.  Ianya begitu istimewa kerana hanya di Borneo mempunyai habitat penghidupannya dan tidak di tempat lain di dunia.  Menurut kajian dinyatakan bahawa dinamakan Orang Belanda (Dutchman) kerana merujuk kepada bulunya yang keperang-keperangan seolah-olah orang dari Negara Eropah iaitu dari Negara Belanda yang pernah memerintah wilayah Kalimantan suatu waktu dahulu.

Antara ciri-ciri yang membezakannya dengan spesis monyet yang lain adalah saiz hidungnya yang luarbiasa iaitu mancung dan panjang.  Dan mungkin ramai tidak mengetahui di dalam kitaran penghidupan Orang Belanda bahagian hidung inilah sebenarnya memainkan peranan yang maha penting bagi si jantan untuk menarik perhatian monyet betina. Ada waktunya yakni apabila di dalam keadaan teruja mahupun marah, saiz hidungnya boleh mengembang dan berwarna kemerah-merahan.

Keberadaan perutnya yang kelihatan buncit itu pula sebenarnya adalah disebabkan oleh makanan utamanya iaitu dedaunan terutama daun bakau yang sukar dicerna dan bertoksin.  Dan tidak seperti spesis monyet yang lain dikatakan sistem penghadaman Orang Belanda terbahagi kepada beberapa bahagian sama seperti sistem penghadaman seekor lembu.  Di dalam perutnya juga sudah mempunyai sejenis bakteria yang akan bertindak sebagai peneutral toksin di dalam dedaunan yang dimakannya.  Dek kerana itulah perutnya yang buncit comel itu sebenarnya adalah disebabkan oleh kandungan gas yang terdapat di dalam perutnya.

Buah pisang pula sentiasa menjadi makanan kegemaran spesis monyet yang lain tetapi untuk Orang Belanda pula, pisang itu adalah seumpama “racun” baginya.  Ini kerana apa sahaja yang mempunyai kandungan  gula di dalamnya akan menjadi sesuatu yang boleh membawa musibah ke atas Orang Belanda iaitu bakteria yang berada di dalam perutnya akan melakukan proses penghadaman yang terlalu cepat sehingga memungkinkan ianya boleh menyebabkan Orang Belanda jatuh sakit dan kadang-kadang membawa maut.

Walau Pulau Borneo ini besar namun tidaklah semua tempat menjadi habitat Orang Belanda.  Di Borneo kawasan tumpuan untuk Orang Belanda ialah di kawasan paya bakau, hutan pinggir sungai yang mempunyai air yang jernih dan hutan paya gambut.  Di Sarawak, spesis monyet ini boleh ditemui di Taman Negara Bako.  Di Sabah pula ianya boleh ditemui di Kinabatangan, Segama, Klias, Sugut dan Tawau . Di Negara Brunei di sepanjang sungai paya bakaunya manakala di Kalimantan ada di kawasan Paloh, Tarakan serta banyak lagi.

Biarpun ada usaha yang dilakukan oleh Kerajaan Malaysia bagi memastikan Orang Belanda terus ada di bumi Malaysia seperti apa yang dilakukan oleh Labuk Bay Proboscis Monkey Santuary di Sandakan namun haiwan unik identiti Borneo ini sedang diancam kepupusan.  Populasinya saban tahun di Borneo semakin mengurang dek kerana habitat mereka sudah diekplorasi oleh manusia atas nama pembangunan seperti pembukaan ladang kelapa sawit berskala besar, industri pertanian, pembalakan serta pemburuan haram manusia yang berselera eksotik.

-HB-

#KamekSayangSarawakBah!

Rujukan:


Arqamnomics: Gerakan Ekonomi Kumpulan Arqam

Dari tahun 70-an hingga awal 90-an, negara pernah dikejutkan dengan kemunculan satu kumpulan ajaran sesat pimpinan Ashaari Muhammad iaitu al-Arqam. Kumpulan ini mencetuskan keributan pada awal tahun 1990-an sehingga ia kemudiannya diharamkan oleh pihak kerajaan pada tahun 1994. Di sebalik semua ini, ada satu kebaikan yang ditonjolkan kumpulan ini iaitu kemampuan mereka membangunkan ekonomi dengan alasan apabila umat Islam mempunyai kekuatan dari segi ekonomi, maka umat Islam akan menjadi maju dan dapat beribadat dengan selesa.

Pendekatan ekonomi Arqam yang dikenali sebagai Arqamomics yang mengaplikasikan falsafah, teori dan amalan agama Islam dalam soal pengurusan ekonominya. Tiga prinsip utama Arqamnomics ialah:

i. Tidak mencari keuntungan berlebihan.

ii. Asas ekonomi berdasarkan tenaga sumber manusia, kepakaran, kemahiran, pemikiran ekonomi, usaha, konsisten dan doa.

iii. Ekonomi bebas daripada sumber riba, monopoli, sumber haram (contoh aktiviti perjudian dan pelacuran), pinjaman tidak berbayar dan penipuan.

Untuk mengaplikasikan pendekatan ekonomi ini dalam dunia sebenar, pergerakan tersebut membina rangkaian aktiviti perniagaan dalam dan luar negara serta dianggap berjaya mengintegrasikan falsafah ekonomi ini dalam setiap aktiviti perniagaan mereka. Antara aktiviti yang diberi penekanan ialah penghasilan makanan halal di mana ia diletakkan di bawah Bahagian Hal Ehwal Ekonominya. Dari tahun 1977 hingga 1994, aktiviti ekonomi Arqam berkisar kepada aktiviti ekonomi bersifat fardu kifayah termasuk penghasilan makanan halal, rangkaian kedai dan sebuah pusat pengedaran.

Pada
tahun 1977, Arqam mula membuka banyak kilang-kilang makanan halal dan kedai-kedai
perniagaan.  Pengikut Al-Arqam juga bijak
menggunakan teknologi moden dan media massa bagi mempromosikan perniagaan.
Mereka  bijak menggunakan media
elektronik dan media cetak untuk menyampaikan segala maklumat kepada
pengikutnya termasuk menerbitkan akhbar Al-Arqam edisi Jawi untuk diedarkan
kepada para pengikutnya bagi mendapat maklumat terkini pertubuhan itu.

Selain bidang pemprosesan makanan halal, Arqam turut melebarkan sayap ekonominya dalam bidang lain seperti perubatan. Pada tahun 1978, Al-Arqam telah membuka klinik di serata tempat termasuklah beberapa cawangan klinik di Melaka dan di Kedah. Pada tahun 1980, kumpulan ini menjadi semakin kukuh apabila mula mengembangkan sayap dakwahnya ke luar negara bermula di sekitar Asia Tenggara dan berkembang hingga ke Eropah. Ketika Arqam berada di kemuncak, kumpulan ini mempunyai 24 markas di serata dunia. Contohnya di Indonesia, organisasi ini mendapat sokongan ramai di situ berikutan berjaya mewujudkan puluhan kilang-kilang pemprosesan makanan halal dari Jakarta hingga Acheh dan mewujudkan peluang-peluang perniagaan dan pekerjaan kepada para pengikutnya.

Malah, setahun sebelum ia diharamkan, Arqam turut menubuhkan satu kumpulan syarikat yang menghimpunkan semua syarikat sayap ekonominya di bawah satu payung iaitu Arqam Group of Companies. Kumpulan ini turut menunjukkan minat dalam aktiviti ekonomi bersifat strategik dan komersial di mana salah satu syarikat bernama Spectra Technologies menawarkan khidmat penyelenggaraan kepada syarikat-syarikat besar seperti Esso, Shell, Petronas dan Tenaga Nasional Berhad. Spectra diletakkan di bawah pemantauan Bahagian Sains dan Teknologi Arqam. Manakala Bahagian Pertanian Arqam bertanggungjawab mendapatkan tanah seluas 20 ekar untuk membangunkan Kompleks Pusat Latihan Pertanian Arqam di Batu Hampar, Perak, pemilikan 20 ekar sawah padi di Pulau Pinang dan sebuah ladang seluas 120 ekar di Sabah. Berdasarkan anggaran, kesemua aset mereka termasuk perkampungan-perkampungan dan aset syarikat ini berjumlah lebih RM200 juta.

Melihat kepada model ekonomi mereka yang tidak bergantung kepada orang lain, menyediakan sumber sendiri dan menjualnya secara terus kepada orang ramai, secara tidak langsung ia sebenarnya memecah monopoli orang bukan Islam dalam sesetengah produk seperti kicap. Kumpulan ini bukan sekadar menghasilkan kicap tetapi juga mee, bihun, tauhu dan taucu. Kesungguhan mereka memberi inspirasi kepada orang Melayu lain untuk bangkit dan kini, kebanyakan taucu disediakan oleh syarikat-syarikat Bumiputra. Kejayaan kumpulan ini menarik minat ramai orang termasuk wakil Kristian Filipina untuk mempelajari model ekonomi Arqam itu.

Kunci kejayaan Arqamnomics berdasarkan beberapa buku terbitan kumpulan itu ialah:

1.
Iman yang kuat di mana ia bukan saja sebagai alat pembentuk organisasi yang
kuat dan semangat perjuangan yang kental bila diuji dengan cabaran dan dugaan.

2.
Ikatan persaudaraan dan ukhuwah yang kuat antara ahli di mana mereka bersedia
mengorbankan apa saja termasuk harta benda kerana yakin ia merupakan satu
ibadat dan mendapat ganjaran di akhirat. Selain itu, mereka juga sentiasa aktif
dalam soal hubungan sosial termasuk saling menasihati, saling bermaafan dan
tegur-menegur antara satu sama lain.

3.
Patuh kepada arahan ketua di mana segala bentuk permasalahan diajukan terus
kepada pucuk pimpinan Arqam iaitu Abuya. Dengan menjadikan satu sumber sebagai
pegangan, perjuangan pengikut juga dapat diselaraskan. Tetapi ini juga
menimbulkan masalah lalu wakil-wakil bagi setiap peringkat atau daerah dilantik
sebagai rujukan para pengikut.

4.
Sumbangan daripada ahli-ahli sama ada dalam bentuk kewangan (ahli yang berada)
atau tenaga dan pengetahuan (bagi ahli yang kurang berkemampuan).

5.
Menjaga kebajikan ahli dalam pelbagai bentuk insentif atau bantuan seperti
khidmat kesihatan percuma dan keperluan asas yang berpatutan tanpa perlu
bergantung kepada mana-mana pihak termasuk kerajaan.

6.
Pengurusan perniagaan diuruskan oleh anggota Arqam sendiri di mana ia dapat
menjimatkan kos pengurusan dan meningkatkan lagi nilai keuntungan perusahaan
yang diusahakan.

7.
Layanan mesra yang diberi pekerja perusahaan Arqam yang menjadikan sesiapa saja
termasuk pengikut kumpulan itu sebagai pelanggan setia sekaligus membolehkan
lebih banyak wang masuk dalam kantung kewangan syarikat-syarikat ini.

Selepas kumpulan Arqam, Ashaari kemudiannya telah membuka empayar baru dikenali sebagai Rufaqa yang mempunyai lebih 500 rangkaian perniagaan dalam dan luar negara. Antara bidang yang disertai syarikat ialah sektor jualan runcit, multimedia, penjagaan kesihatan, dobi dan motivasi. Tetapi seperti Arqam Group of Companies, Rufaqa juga mendapat tekanan daripada pihak berkuasa. Pada tahun 2006, syarikat ini diserbu oleh pihak berkuasa kerana dikatakan cuba menghidupkan semula kumpulan Arqam yang diharamkan itu sebelum ia diharamkan pada Disember tahun sama. Perdana Menteri ketika itu, Tun Abdullah Ahmad Badawi memberi amaran mana-mana pihak yang cuba membangkitkan ajaran Arqam akan berhadapan dengan tindakan keras undang-undang.

Berikutan itu, Global Ikhwan Sdn Bhd pula ditubuhkan untuk menyambung empayar organisasi Arqam. Ia mempunyai 700 cawangan di seluruh dunia termasuk England, Jerman, New Zealand, Australia dan Iran dengan fokus diberi kepada perniagaan pasar raya, kedai dobi dan pemprosesan makanan. Salah seorang anggota lembaga pengarah GISB menegaskan kumpulan tersebut tiada kaitan dengan Arqam dan mereka tiada minat untuk membangkitkan semula ajaran kumpulan yang diharamkan itu. Namun beberapa tahun selepas itu, syarikat itu dipalit kontroversi apabila beberapa kakitangan Global Ikhwan Sdn. Bhd. telah ditahan di Arab Saudi kesan laporan yang dibuat mengatakan penglibatan syarikat ini dalam kegiatan ajaran sesat di Makkah. Selepas Ashaari meninggal dunia pada tahun 2010, empayar ini diuruskan oleh isteri dan anak-anaknya sehingga hari ini.

RUJUKAN:

1.
Tawaurians.com. (2017). Kemampuan Al-Arqam Membangunkan Ekonomi Sangat
Menakjubkan. https://www.tawaurians.com/2017/10/kemampuan-al-arqam-membangunkan-ekonomi.html

2.
Usahawan.com. Bagaimana Al-Arqam Membina Network Bisnes. https://www.usahawan.com/uncategorized/bagaimana-al-arqam-membina-network-bisnes.html/


Nama Asal Johor Bahru

Masih ramai yang tidak tahu nama asal Johor Bahru sebelumnya adalah Iskandar Puteri.

Di Telok Belanga Temenggong Tun Ibrahim @ Daeng Ronggek menubuhkan tiga pejabat di Istana Bukit Aur Telok Belanga untuk mentadbir dan menguruskan kerajaan baginda:

1.Pejabat Temenggong adalah untuk baginda sendiri
2.Pejabat Waris adalah untuk anakandanya iaitu Ungku Abu Bakar
3.Pejabat Menteri diketuai oleh Abdullah @ Enche Long Menteri Bin Tok Muhammad Tahir.

Walaupun mendapat kuasa sebagai pemerintah, pentadbiran Temenggong mendapat kesulitan dalam perhubungan dengan pihak British. Di Singapura terdapat perbezaan dari segi undang-undang dan pentadbiran British dengan undang-undang berdasarkan Islam dan peraturan serta tradisi Johor. Kesulitan ini menjejaskan bidang kuasa Temenggong dalam urusan pentadbiran. Percanggahan undang-undang begini mampu memberi peluang yang luas buat British campurtangan dalam pentadbiran kerana British sentiasa mencari kesilapan di pihak Temenggong.

Atas faktor tersebut Temenggong mula memberi fokus kepada tanah besar Johor yang kaya dengan sumber-sumber ekonomi untuk diterokai.Temenggong berhasrat membuka sebuah pusat pentadbiran baru yang mampu menyaingi Singapura sekaligus terhindar dari undang-undang dan peraturan British.Pada 1855,Temenggong ke tanah besar Johor dari Singapura melalui ‘Bukit Timah Road’ menyeberang ke ‘Old Singapore Straits’ dan mendarat di satu tempat bernama Bukit Tanjung Puteri. Baginda memilih tempat ini untuk dibuka sebuah pusat pentadbiran baru bertentangan dengan Pulau Singapura dan menamakan tempat ini sebagai Iskandar Puteri.

Baginda perkenan melantik Panglima Perang Dapat Bin Panglima Perang Besar Daeng Mohd Salleh sebagai ‘Chief Administrator’ untuk mengawasi kerja-kerja pembangunan pejabat kerajaan, rumah kediaman dan pusat perniagaan di Iskandar Puteri .Beberapa bangunan dibina untuk menempatkan pegawai dan kakitangan untuk urusan pentadbiran.Baginda memberi sepenuh kepercayaan kepada waris baginda iaitu Ungku Abu Bakar untuk mentadbir Iskandar Puteri.Pada 1856, Ungku Abu Bakar melantik sepupunya Raja Ahmad @ Raja Kechil Bin Raja Said sebagai Residen pertama Iskandar Puteri.Bersama Raja Kechil, Ungku Abu Bakar mengurus tadbir Iskandar Puteri dengan membina Balai Polis dan menguatkuasakan undang-undang. Sebagai Residen Iskandar Puteri, Raja Kecil mempunyai kuasa polis, pengeluar undang-undang dan waran.

Di Telok Belanga Encik Long Menteri masih menguruskan urusan pentadbiran disana dengan dibantu anak saudaranya Jaafar Bin Haji Mohamed (kemudian bergelar Dato Bentara).Pada 1856 Encik Long Menteri mengambil Mohd Salleh Bin Perang (kemudian bergelar Dato Bentara Luar) sebagai kerani di Pejabat Menteri.

Untuk menghindar campurtangan British dalam pentadbiran Temenggong, pada 1858 Ungku Abu Bakar mengambil langkah bijak dengan mohon perkenan kepada ayahandanya untuk memindahkan pusat pentadbiran dr Telok Belanga ke Iskandar Puteri.

Pada peringkat awal perpindahan hanya melibatkan pentadbiran kerajaan sahaja.Temenggong dan kaum kerabatnya masih menetap di Istana Telok Belanga.Pada 1860 Temenggong Tun Ibrahim mengistihar menukar nama Iskandar Puteri kepada Tanjung Puteri.

Selepas pengistiharan, bandar Tanjung Puteri semakin pesat membangun.Selepas kemangkatan Temenggong Tun Ibrahim pada 31 January 1862 di Telok Belanga, jawatan Temenggong diganti oleh Ungku Abu Bakar yang bergelar Dato’ Temenggong Sri Maharaja.Pada 1 Januari 1866 Temenggong Abu Bakar melakukan upacara perasmian Tanjung Puteri dan diberi nama baru iaitu Johor Bahru.

Sumber :

Tawarikh Dato Bentara Luar – Mohd Salleh Bin Perang

Sejarah Johor Dalam Pelagai Perspektif – Kassim Thukiman

Prince Of Pirates, The Temenggong and The Development of Johor and Singapore 1784 – 1885 – Carl A.Trocki

Tawarikh Al Marhum Sultan Abu Bakar – Muhammad Said Sulaiman

Titisan keturunan daripada Burok [Orangkaya Semantan] + Abdul Jamil [Raja Timur] dan Panglima Perang Besar Daeng Mohd Salleh Bin Panglima Perang Raja Awang

Adat Istiadat Kesultanan Johor Moden 1855-2012 – Dato Abdul Rahim Bin Ramli (Yang Dipertua Majlis Jumaah Diraja Joho

Source of Map: The National Archives, United Kingdom
Covering Date: c.1850s


Gadis Umur 16 Tahun Ini Menyelamatkan Perancis Dari Ambang Kekalahan Dalam Perang!

Dilahirkan pada Januari 1412. Keluarganya memiliki tanah yang diuasahakan bersama kakak dan abangnya. Setiap kali loceng Gereja berbunyi, dia adalah yang paling bersungguh-sungguh pergi ke Gereja.

Sekitar umur 13 tahun, dia telah mendengar satu suara yang menyatakan bahawa, dia adalah orang yang akan membawa kemenangan kepada negaranya, Perancis.

Pada masa itu, Perancis dan England telah berperang selama 100 tahun. England telah menguasai beberapa tempat penting di Perancis dan hampir mencapai kemenangan. Salah satu sebab kelemahan Perancis pada masa itu adalah berlakunya perebutan takhta antara Charles VI dan keluarga Burgundi yang bersekutu dengan Inggeris.

Ketika berumur 16 tahun, dia diberitahu untuk bertemu dengan Charles VI sendiri. Masa itu, dia menyamar sebagai tentera dengan memakai baju tentera Perancis untuk menghampiri raja. Mereka bertemu di Chinon dan dia yakinkan raja bahawa dia mampu mengundurkan Inggeris dari Perancis.

Seterusnya, di bawah telunjuknya, Perancis berjaya mengambil semula kota-kota yang dirampas dan berjaya gagalkan beberapa serangan tentera England. Akhirnya tentera England tewas dan berundur dari Perancis.

Bagaimana gadis yang berusia 16 tahun ini, berasal daripada keluarga petani mampu menggepalai tentera, malah mampu mengundurkan Inggeris? Tiada siapa yang tahu. Ahli sejarah hanya mengandaikan dia memang gadis yang bijak dalam ketenteraan.

Kemudian, dia ditangkap oleh pihak Burgundi dan dibawa ke wilayah jajahan England, Rouen. Di sana, barulah mereka sedar bahawa yang memberikan halangan kemenangan kepada mereka hanyalah seorang gadis.

Pada masa itu, ajaran Gereja melarang wanita menyertai peperangan. Menyertainya dikira menderhaka terhadap agama. Maka, dia dianggap sebagai ‘heretic’ sehinggalah dia mengaku salah. Banyak kali dia disoal oleh seorang Biskop, apa yang menyebabkan dia terlibat dalam peperangan.

Dia hanya menjawab, ada suara yang memberi arahan kepada dia. Secara popularnya dalam buku sejarah, suara itu datang dari malaikat dan orang soleh (saint) atas arahan Tuhan.

Ahli psikologi menyatakan, dia mungkin ada penyakit schizophrenis, tetapi penghidap tak mungkin mampu menjadi orang yang mampu menggepalai tentera.

Selepas tamat tempoh perbicaraan, dan berlaku cubaan melarikan diri olehnya, akhirnya mahkamah menjatuhkan hukuman bakar hidup-hidup ke atas dirinya. Pada masa itu umurnya 19 tahun.

Dia adalah Joan of Arc.


Jagten (2012) : GroupThink dan Mass Hysteria

Jagten ataupun ‘The Hunt’ merupakan sebuah filem ‘Danish’, salah satu bahasa Jerman
Utara, yang ditayangkan pada tahun 2012. Filem yang bergenre drama ini
dilakonkan oleh Mads Mikkelsen yang terkenal memainkan watak Hannibal Lecter dalam siri televisyen
‘Hannibal’. 2012 Cannes Film Festival menganugerahkan
beliau Pelakon Lelaki Terbaik menerusi filem ini. Selain itu, filem Jagten ini
juga telah dicalonkan dalam beberapa anugerah filem berprestij seperti Academy Awards mahupun Golden Globe Awards.

Jagten mengisarkan tentang seorang
lelaki bernama Lucas yang bekerja sebagai seorang guru pra-sekolah di sebuah
kawasan berkomuniti kecil, di mana penduduknya saling mengenali antara satu
sama lain. Lucas mempunyai rakan rapat yang dikenali sebagai Theo, yang
mempunyai seorang anak perempuan berusia 5 tahun iaitu, Klara. Klara merupakan
anak murid kepada Lucas di pra-sekolah. Oleh kerana sering diabaikan oleh ibu
bapanya yang seringkali bergaduh, Klara menyimpan perasaan terhadap Lucas yang
mengambil berat dan melayannya dengan baik.

Masalah mula timbul apabila perasaan Klara
‘ditolak’ dan dia mengeluarkan kata-kata berbaur lucah yang dipelajari daripada
abangnya. Malangnya, sebagai seorang guru pra-sekolah, Lucas menjadi mangsa
apabila dituduh sebagai seorang paedophile
yang menyasarkan anak-anak muridnya. Keadaan menjadi lebih tegang apabila
rata-rata anak muridnya mula memberi keterangan bahawa mereka juga dicabul dan
menjadi mangsa penderaan seksual. Hal ini menyebabkan Lucas kehilangan kerja
sekali gus mengakibatkan hubungannya dengan rakan baiknya serta masyarakat
menjadi buruk.

Jagten mendedahkan bagaimana kehidupan
seorang lelaki yang tidak bersalah boleh hancur dalam sekelip mata akibat
penipuan dan mass hysteria oleh
masyarakat. Filem ini berjaya mengetengahkan kepada penonton akan bahaya elemen
psikologi dan sosiologi yang ditonjolkan oleh kelompok masyarakat iaitu mass hysteria. Selain itu, filem ini
juga mampu menimbulkan persoalan kepada penonton, khususnya ibu bapa yang
mempunyai anak kecil, adakah kanak-kanak sememangnya tidak pandai berbohong?

I.
Groupthink dan Mass Hysteria

Terma ataupun teori ‘Groupthink’ ini mula dipelopori oleh seorang pakar Psikologi sosial pada tahun 1972 iaitu Irving Janis. Menurut beliau, groupthink adalah fenomena psikologi yang berlaku dalam kalangan sesebuah kelompok di mana keharmonian dan kata sepakat merupakan keutamaan sehingga rasionalisasi dan penilaian kritikal diabaikan sama sekali. Disebabkan fenomena Groupthink ini mengambil ringan kesan moral dan etikal, ia sering mencetuskan hasil akhir yang lebih buruk terutamanya dalam kerangka politik dan geo-politik.

Menurut Bartholomew (2001), Mass Hysteria yang juga dikenali sebagai
salah satu penyakit psikogenik, merupakan satu fenomena yang membabitkan
penyebaran ilusi ancaman secara kolektif kepada masyarakat atau komuniti, yang
berpunca daripada ketakutan dan juga khabar angin yang benar mahupun rekaan
semata.

Fenomena groupthink yang tidak dibendung mampu membawa kesan lebih ekstrem
iaitu mass hysteria dalam kalangan
masyarakat.

Menerusi filem Jagten, masyarakat yang
majoriti berkeluarga dan mempunyai anak kecil melihat terma ‘pedofilia’ sebagai
ancaman yang amat membimbangkan. Justeru apabila Lucas dipercayai merupakan
seorang pedofil di samping pekerjaannya sebagai guru pra-sekolah yang berurusan
dengan kanak-kanak secara langsung, masyarakat sekeliling yang bimbangkan
keselamatan anak masing-masing mula mencemuh dan menjauhkan diri mereka.

Apabila keterangan anak-anak murid
Lucas didapati tidak benar, Lucas dibebaskan daripada tuduhan jenayah penderaan
seksual. Namun begitu, keganasan masyarakat terhadapnya tidak berkurangan sama
sekali malahan semakin menjadi-jadi. Lucas diserang secara fizikal sehingga dia
terpaksa mengurung diri di dalam rumahnya sendiri di samping anjing
peliharaannya juga turut dibunuh.

Penonton dapat melihat bagaimana
fenomena groupthink dan seterusnya mass hysteria berlaku dalam kalangan
masyarakat. Tiada seorang pun ahli masyarakat yang menilai situasi dan
bukti-bukti dengan rasional. Sebaliknya, mereka membiarkan kebimbangan dan
ketakutan menguasai minda dan perasaan sekali gus mencapai kata sepakat untuk
menghalau dan menyerang Lucas tanpa usul periksa dengan lebih terperinci.
Kesannya, kebenaran tidak dapat ditegakkan justeru menghukum Lucas yang
sememangnya tidak bersalah dan menjadi mangsa keadaan dan penipuan seorang
kanak-kanak.

II.
Kanak-kanak dan Kebenaran

Rata-rata ibu bapa lebih selesa mempercayai anak mereka sendiri, terutamanya kanak-kanak yang dirasakan masih kecil dan belum pandai berfikir dengan baik apatah lagi untuk berbohong. Walau bagaimanapun, Kang Lee, seorang professor psikologi di University of Toronto mendapati kanak-kanak mampu berbohong seawal usia 2 tahun. Kanak-kanak yang mampu berbohong pada usia awal juga merupakan kanak-kanak yang mempunyai kebolehan kognitif yang lebih baik daripada kanak-kanak lain. Hal ini kerana kanak-kanak ini mempunyai kebolehan ‘Theory of Mind’ iaitu mereka mampu fahami bagaimana orang lain berfikir dengan cara mengetahui apa yang orang lain tahu dan tidak tahu. Kebolehan memahami cara orang lain berfikir membantu mereka berbohong dengan lebih mudah.

Menurut Michael Brody, seorang pakar
psikiatri kanak-kanak di Maryland, kanak-kanak didapati berbohong kerana mereka
masih belum pandai menilai dan membezakan antara rekaan atau kebenaran.

Matthew Rouse seorang ahli psikologi
klinikal pula meyenaraikan sebab-sebab kanak-kanak berbohong dan antaranya adalah
untuk menguji karakter diri, meningkatkan keyakinan diri, mengelakkan atau
menarik tumpuan atau keprihatinan ke atas diri, bercakap tanpa berfikir mahupun
untuk menjaga hati orang lain.

Menerusi filem Jagten ini, Klara
merupakan punca Lucas disyaki sebagai seorang pedofil. Klara berbohong kerana
marahkan Lucas yang menolak perasaannya. Sebagai seorang kanak-kanak yang cuma
berumur 5 tahun, sudah tentu dia tidak berfikir panjang akan kesan pembohongan
tersebut. Apabila dia cuba memulihkan keadaan dengan mengatakan bahawa dia cuma
berbohong, ibu bapanya menganggap bahawa Klara cuba menyembunyikan memori
penderaan seksual tersebut.

Kanak-kanak lain yang memberi
keterangan palsu juga dapat dilihat tidak pandai membezakan antara realiti dan
imaginasi. Hal ini kerana mereka mengaku didera secara seksual di bilik bawah
tanah sedangkan rumah Lucas tidak mempunyai bilik bawah tanah sekali gus
membebaskannya daripada tuduhan jenayah seksual tersebut.

Dalam hal ini, golongan dewasa juga memainkan
peranan penting. Ibu bapa Klara dan juga pengetua pra-sekolah beranggapan
bahawa kanak-kanak tidak pandai berbohong dan mempercayai apa yang diperkatakan
sepenuhnya tanpa usul periksa.

Realitinya, kanak-kanak mampu
berbohong dan golongan dewasa memainkan peranan penting dalam memastikan
kebenaran di sebalik keterangan dan kata-kata kanak-kanak.

III.
Kesimpulan

Bagi penulis, Jagten merupakan salah
satu filem bergenre drama yang wajar ditonton oleh setiap ahli masyarakat.
Filem ini membuka mata penonton akan pentingnya memeriksa keadaan dan mendengar
cerita semua pihak secara terperinci sebelum menjatuhkan hukuman sekali gus
menggalakkan setiap ahli masyarakat untuk berani tampil ke hadapan dalam
mengemukakan pandangan. Hal ini kerana pendapat setiap ahli masyarakat itu
penting dalam mencapai kata sepakat yang berpaksikan pemikiran rasional,
bermoral dan adil buat semua.

RUJUKAN: